Ostiralean egin zen Espainiako Gobernu Ordezkariak oposaketen aurka jarritako salaketaren epaiketa | LAB - EITB\nLAB da epaiketan parte hartu duen sindikatu bakarra, berriro ere Lanpostu Deialdi Publikoa defendatzeko. Bere garaian azaldutako arrazoiak berretsi ditugu eta salatu egundoko triskantza eta bidegabekeria litzatekeela amaitzear dagoen Lanpostu Deialdi bat bertan behera uztea. Aipatu beharra daukagu LDParen kontra dauden langileen abokatuak bat egin duela Carlos Urkijoren tesiekin.\nHilabete batzuk barru kaleratuko da epaia eta ondoren litekeena da aldeetako batek helegitea jartzea. Bitartean LDPa lehenbailehen eta ondo burutu dadila espero dugu. Horren ostean , aurten bertan, plantilla estrukturala negoziatzeari ekingo diogu. Horren harira administrazio kontseiluak hartutako erabakia gogorarazi nahi dugu: Alegia, urte hau amaitu baino lehen erretiroa hartzen duten langileen plazak egiturakotzat joko direla. Beraz, erretiroa hartzeko adina duten langileei bizimodu lasaiago bati ekin eta lanpostu finko hori langile gazteago bati uzteko gonbitea egin nahi die LAB sindikatuak.


ZURE AHALEGINAK ARGALDUKO ZAITU, EZ EZTITZAILEAK [3tik 1. orria] | Aldizkaria | EROSKI CONSUMER\nHAURREKIN SEGURU BIDAIATZEA\nSubstantzia guztiak dira pozoitsuak, ez dago hala ez den bakar bat ere. Dosiak bereizten ditu pozoia eta erremedioa". Halaxe esan zuen Parazeltsok orain dela hainbat mende, eta aipu hori aski egokia dela dirudi egungo eztitzaileentzat. Ohikoena izaten da pisua galtzeko erabiltzea, baina azken urteetan zalantzak sortu dira horien inguruan, eta ez dago argi eraginkorrak ote diren; are gehiago, hesteetako flora alda dezaketela aipatzen da.\nOsasunean izan ditzaketen ondorio horien inguruko eztabaida mahai gainean dela, ikertzaileek bi erantzun eman dituzte. Lehenbizikoak esaten du dosiaren araberakoak izaten direla ondorio horietako asko, eta bigarrenak, berriz, ustezko ondorio horietako batzuen inguruan ez dagoela ebidentzia zientifikorik eta, hortaz, jarraitu egin behar dela ikertzen. Azken erantzun horrek, dena den, ezinegona eragiten du sarri askotan. Izan ere, erantzun argiak bilatzen ditugu, "bai" edo "ez" entzun nahi dugu.\nOGIAN ETA GEHIEN MAITE DUZUN FRESKAGARRIAN\nIkertzaileek ez badezakete datu erabatekorik eman, kontsumitzaileek nola jakin dezakete ez direla ari hartzen eragin toxiko bat ekar dezakeen produktuak? "Eztitzaile ez-elikagarriak seguruak eta ongi toleratzeko modukoak dira", ziurtatu du Angel Gil-ek, zeina Biokimikako eta Biologia Molekularreko katedraduna den Granadako Unibertsitatean. Azukrearen ordez erabiltzen ditugu eztitzaile horiek, baina etxeko erabilera da gutxienekoa; elikagaien industriak, izan ere, modu masiboan darabiltza.\nUste baino leku handiagoa hartzen dute erosketa saskian: oinarrizko elikagaiak egiteko erabiltzen dituzte, adibidez ogia, eta prozesatuta dauden hainbat eta hainbat produktutan ere badaude, adibidez freskagarri eta marmeladetan, saltsetan, plater prestatuetan, opiletan...\nZENBAT HAR DEZAKET?\nErabiltzeko baimena eman aurretik, osasun arloko agintariek neurtu egiten dute horien toxikotasuna, eta gehien-gehienetan, eztitzaile bakoitzari gehienezko kantitate bat ezartzen diote (Eguneko Kopuru Onar garria esaten zaio, EKO). Sakarinarentzat, adibidez, 15 miligramokoa da egun eta kilo bakoitzeko. Hortaz, 70 kiloko pisua duen pertsona batek 350 miligramorainoko kopurua har dezake egun bakoitzeko, eta toxikotasunaren maila gainditzeko, 40 pastilla baino gehiago hartu behar lituzke egun bakarrean.\nArazoa hauxe da, nutrizionisten esanetan: oraingoz ez dakigula eztitzaileen kontsumo modua eta azukrearena antzekoak ote diren; hau da, azukrea bezala, eztitzaileak ere komeni baino gehiago hartzen ote ditugun. Gehigarri horietako batzuek, nahiz eta besterik uste izan, kaloriak izaten dituzte. Ezarritako mugen gainetik hartuz gero, eragin toxikoak izateaz gain, porroterako bidean jar ditzakete pisua galtzeko estrategia batzuk, zehazki honako gomendio honetan oinarritzen direnak: "Azukrearen ordez, erabil itzazu eztitzaileak".\nBADIRA AZUKREA BAINO GOZOAGOAK ERE.\nAzterketa asko egin da azukrearen ordezkoen erabilerak argaltzeko garaian nolako eraginkortasuna duen ikusteko. 2018. urtearen bukaeran, gisa horretako 56 azterlanen inguruko berrikusketa bat egin zen, eta ondoriek titular deigarriak ekarri zituzten komunikabideetara: "Eztitzaileak ez dira eraginkorrak pisua galtzeko" edo "Eztitzaileak ez dira hain aukera osasungarriak azukrea ordezkatzeko". Dena den, British Medical Journal aldizkarian agertu zen meta-analisia askoz ere zehatzagoa zen eta ñabardura gehiago zituen (medikuntzaren arloan, ereduzko aldizkaria da mundu mailan).\n"Baliteke epe motzean eraginen bat izatea pisuan, baina ez dugu kalitatezko daturik epe luzean ere hala dela esateko", adierazi zuen Joeri J. Meerpohl-ek, Medikuntzako Ebidentziaren Institutuko ikertzaileak (Friburgoko Unibertsitatean dago, Alemanian) eta ikerketaren egile nagusietakoak. Eta zera erantsi zuen: "Froga sendorik ere ez dugu, halaber, osasunean kalte aipagarriak egiten dituztela esateko". Ebidentzia zientifikoak neurtzeko garaian, meta-analisiak izaten dira maila handieneko azterlanak (bost maila ditu sailkapen horrek).\nBritish Medical Journal aldizkariak egin zuena bereziki garrantzitsua zen, Osasunaren Mundu Erakundeak aginduta egin zelako, eta hortik ateratako ondorioak erabili nahi zirelako azukre gabeko eztitzaileen gida bat lantzeko. Erakunde horren esanetan, gizentasuna da XXI. mendeko epidemia, eta gizentasunak lotura estua du azukre gehiegi hartzearekin; hori dela eta, geroztik deabrutu egin da azukrearen erabilera. Beste aukera bat eskaini nahian, eztitzailez bete ziren supermerkatuetako apalategiak.\nAspaldi samarretik heldu direnen ondoan (sakarina, esaterako), azken urteetan sortu diren beste batzuk ere agertu dira, adibidez adbantamoa. Elikagaiak gozatzeko gaitasun handia dauka elementu horrek; azukrearen aldean, ehunka aldiz handiagoa (eta milaka aldiz handiagoa ere bai batzuetan).\nZERGATIK MAITE DUGU GOZOA?\nAzukre gehiegi hartzeko joerak, beste arrazoi batzuekin batean, izugarri handitu ditu gehiegizko pisuaren tasak, baina joera horren atzean, badago gizakiaren eboluzioari lotutako arrazoi bat ere. "Ikuspuntu neurologikotik, energia hartzearen pareko interpretazioa ematen diogu. Hori dela eta, giza espezieak gure dastamenean oinarrizkoa den elementutzat garatu du gozoa", azaldu du Angel Gilek. Ezaugarri horrek bizirik irauten lagundu zigun orain baino energia gehiago gastatzen genuen garaian, baina orain gure kontra etorri da. Herrialde askotan, azukre kontsumoaren zifrek gainditu egiten dute kopuru gomendatua. Espainian, adibidez, %17 ingurukoa da datua, eta OMEk ezarritako mugaren gainetik dabil (%10ekoa da).\nHurrengo orrira joan: Txarrak al dira hesteetarako? >>\n[1. orria] ZURE AHALEGINAK ARGALDUKO ZAITU, EZ EZTITZAILEAK\n[2. orria] Txarrak al dira hesteetarako?


Bihar, asteartea, ospatuko dute San Isidro eguna Arraten - etakitto.eus\nBihar, asteartea, ospatuko dute San Isidro eguna Arraten\n2018, Mai 14\nDebabarreneko Landa Garapenerako Debemen elkarteak, Eibar, Elgoibar, Mendaro eta Soraluzeko udalek eta Itziar entidade txikiak lagunduta, San Isidro eguna ospatzeko programa antolatu du aurten ere. Goizeko 11:00etako meza nagusiarekin hasiko dute eguna eta bertan, Joxe Salegi “Lizarreta” eta Jose Luis Gorrotxategi bertsolariek eta Baltzola Anaiak trikitilariek hartuko dute parte. Meza amaitu eta gero, aurreskua eskainiko dute Kezka dantza taldekoek eta jarraian prozesioa egingo dute. Horrekin batera, gure eskualdeko produktoak probatzeko dastaketa egingo dute: Sagarmiña “Getariko Txakolina”, Flysch “Getariko Txakolina”, Txidurri Iturri sagardoa, Mausitxa, Sosola, Egixa eta Goienetxeren gaztak eta libre hazitako Basatxerri ezaugarria daukaten txerrikiak jateko aukera egongo da.\nAlkidebak eta Eibar K.E.-ak babestuta jokatuko den San Isidroetako XVI. Aizkolari Txapelketa 12:30ean hasiko da. Parte hartuko duten aizkolariak Arria V.a, Azurmendi, Larretxea, Telletxea, Alex Txikon eta Hodei Ezpeleta dira eta, tartekaturik, harrijasotzaileek saioa egingo dute. Joseba Ostolaza eta Udane Ostolaza aita-alabak eta Hodei Izeta IV.a eta Jakes Izeta V.a aita-semeak jardungo dute. Baserritarrek Kantabria jatetxean bazkalduko dute, 14:30ean eta idi-demak 17:30ean hasiko dira, Oliden, Zubibarri eta Txokolateren idiekin.\nBihar Arratera juan nahi duten guztientzako autobus zerbitzua eskainiko dute. Igotzeko autobusa 10:15ean irtengo da San Juan kaleko autobus geltokitik eta Arratetik jaisteko, berriz, 14:00etan eta 19:30ean egongo da.\n« Jokin Bergarak jantzi du txapela Plazatik Gaztetxera bertso txapelketako finalean Urdaibaira bost egunetako akanpada antolatu dute DBHko ikasleentzat »


Jende ugari Enplegunearen lehen egunean - Tolosaldea - Tolosaldeko ataria\nJende ugari Enplegunearen lehen egunean\nTolosaldeko Ataria 2019-10-10 15:22\n90 lanpostuko eskaintzak langile ugari eraman ditu Lehiberrira gaur. Bihar goizean, Enplegunearen bigarren saioa izango da.\nUne batean gaindituta sentitu dira Enplegunean, langileen erantzun handiagatik. 20 enpresatik gora egon dira ordezkatuta bertan. Lanpostuak, berriz, 90 inguru. Bihar izango du jarraipena seigarren edizioa duen Enpleguneak.


Gaintza - GAINTZAko GAINA - Legorreta - Santa Marina - MURUMENDI (864 m) - Matxinbenta.\nGoierriko Bira (5. etapa) - Goierriko ipar-ekialdeko mendietan.\nGAINTZAko enparantzatik (446 m) abiaturik, Kaletxiki jatetxearen aurretik igaroko gara eta IM-ko norabidea harturik porlanezko pista bat hartuko dugu Ardubietarako zutoin-adierazle batek emandako norabidea jarraituz. Seinale batek (BOSTAITZETA 1,5 Km, PR-Gi 29), eta geroago beste batek (Altzagarate 45 min), jarraitzeko bidea erakutsiko digute. Gaintzari buruzko informazio-panel baten ondoan igaro eta berehala porlana utziko dugu eta marra zuri-horiak jarraituz ehiza-postuz zedarriztatutako pista batetik sartuz ia nabari ezin daitekeen GAINTZAKO GAINera (481 m) eramango gaitu. Berehala bidegurutze batera iritsiko gara (Gaztinatxota, 465 m) eta bertan hainbat seinale aurkituko ditugu. Ezkerretik Arama-Ordiziara joango ginateke. Guk ordea eskuinetik jarraituko dugu BOSTAITZETA LEPOrako (459 m) bidean, bertan berriz beste bidegurutze batekin topo egingo dugularik. Eskuinetik Baliarrainera joango ginateke (SL-Gi 5). Zuzen hartuta, gasbidetik ALTZAGAMENDIraino (539 m) iritsiko ginateke. Guk berriz, ALTZAGARATErako PR zidorra jarraituko dugu, ezkerretik hartuta oraingoan. Pista oso erosoa izango da eta beretik gabiltzan bitartean inguruko herriek –Altzagarateko auzoa, Ordizia-Beasain- zein inguruan diren mendiek (besteren artean Murumendi) bista ezin hobeak eskainiko dizkigute. BURNI SAGASTI BASERRIra iristean, pista abandonatu eta aurrez aurre jarraituko dugu alanbre-hesi bateraino jaitsiko garelarik, bertan berriz seinale berriak ikusiz. Eskuinerantz bira egingo dugu, langa bat zeharkatuko dugu eta eroso-eroso bidegurutze berri batera iritsiko gara (416 m) –eskuinetik Baliarraindik datorren PR-Gi 29 zidorra ikusiko dugu. Indikadore batek Legorretarako 1.8 Km geratzen zaizkigula adieraziko digu (PR-Gi 72). Apur bat beherago, PR honek eskuinerantz egingo du bira; hala ere guk zuzen jarraituko dugu, bide onetik jaitsiz, PRa jarraitzen duen pistarekin bat egin arte: elkartzean ezkerrerantz egingo dugu bira. Ezkerrean gasbidetik doan lasterbidea ...\nHistoriaz betetako lurraldean...\nLegorreta Goierriko eskualdean dagoen udalerri euskalduna da. 2008an 1.448 biztanle zituen. Iparraldean Albiztur eta Tolosa, ekialdean Ikaztegieta, Orendain eta Baliarrain, hegoaldean Altzaga eta mendebaldean Itsasondo udalerriak mugakide ditu.\nGiza-biztanlegune honi historian zehar lehenengo aldiz 1399 aldera egiten zaio aipamen, inguruko beste hainbat herrirekin batera Ordizia hiribilduari batu izanagatik. Garai hartan Ahaide Nagusien aurrean babes bila dabilen parrokia txiki baten gisara begitantzen zaiguna, pentsa daiteke bailara honetako herrigunea Oria ibarreko lurrik aproposenetara poliki-poliki bertarakotzearen ondorio izatea. Mendiko baliabideen ustiaketak Legorretako biztanleak oso hasieratik Bozue Txikiko (Villafrancako Elkarteko) partaide izatera bultzatu zituen, Enirio era Aralarko lurren ustiaketa taxutu asmoz.\n1399tik 1615era bitartean Errege Zerbitzuetarako, arazo zibil eta gaizkileenetarako eta bateango ordainketetarako Ordiziari lotua egon zen, baina lur-eskubidea, ekonomia-autonomia eta mendien eta bestelako ondasunen erabilpenari eutsi zion. Probintziako egoera politiko osoa zertxobait onbideratua ikusi zenean, hiribildu titulua eskuratu nahi izateak Erret Ogasunari 2.700 dukat ordainarazi zizkion eta honenbestez, 1615eko otsailaren 4an Felipe Ill.aren eskutik lortu zuen askatasuna. Urte bereko azaroan Altzaga, Arama, Gaintza, ltsasondo eta Zaldibiarekin batera "Oria Ibaiko Batura” izenekoa osatu zuen. Helburutzat hiribildu guztien artean Biltzar Nagusi eta Partikularretan batean ordezkatuko zituen ordezko bakarra ordaintzea zen. Batura honetako kide, desegin zen arte izan zen, 1845era arte alegia.\nBatzar Orokorrak direla-eta Legorreta Tolosaldean sartuta dago; hala ere, historikoki Goierriko herriekin harreman oso estua izan duenez ikuspuntu sozial eta ekonomikoaren aldetik, eskualdeko beste edozein herri bezalakoa kontuan hartu dugu.\nOria ibaiak udalerria zeharkatzen du, eta honekin bat egiten dute Zubiña, Zazpiturrieta eta Aldabe ibaiadarrek.Ikustekoak ondorengo erakinak dira: Salbatore eliza (XVI. mendekoa), San Kruz santutxoa, Santa Maria ermita, Santa Ana ermita, Guadalupeko Amaren ermita, Zubizarretako zubi zaharra eta udaletxea eta bertako balkoia, bidean ikusiko duguna.\nINFORMAZIO GEHIAGO: http://www.gipuzkoa.net/udalak/guia/euskera/203-legorreta.pdf\nBaserriaren barneko zuhaitza\n1995an, Koldobika Jauregik (Alkiza, 1959), 7,50 x 16,00 x 2,00 m-ko neurriak dituen “Baserriaren barneko zuhaitza" eskultura jarri zuen Legorretako udaletxeko fatxada eta arkupetan. Legorretatik igarotzean, ondotik igaroko gara.\nINFORMAZIO GEHIAGO: http://www.euskomedia.org/aunamendi/75213\nJuan Mari Jauregiren omenezko hilarria\nBurnigurutzeko parajean Juan Mari Jauregiren omenezko hilarria ikusiko dugu (1951n Legorreta - † Tolosa, 2000ko uztailaren 29a), euskal politikaria, Gipuzkoako Gobernadore Zibila eta PSE-EEko zinegotzia izan zen Tolosan ETAk atentatuan hil arte.\nHaren alarguna, Maixabel Lasa, legorretarra ere, Eusko Jaurlaritzako terrorismoen biktimen elkarteko lehendakaria da.\nHilarria ezaguna bihurtu da, tartean hainbat eraso izan dituelako.\nINFORMAZIO GEHIAGO: http://eu.wikipedia.org/wiki/Juan_Mari_Jauregi\nBurnigurutze izeneko parajean, 512 metroko garaieran, 1699ko burdinazko gurutze bat dago. Bertan iraganean, OSAUSTEAGAko SANTA ANAren omenezko ermita izan zen. Iraganeko SAIAZeko KOFRADIAren (Albiztur, Bidania eta Goiatz –egun azken bi haiek Bidegoian herriaren pean-) eta Legorretaren arteko muga dugu berau.\nSaiazko Alkatetza Nagusia\nGipuzkoako alkatetza nagusi historikoa (gaztelaniaz Sayaz izena zuen). Aia, Beizama, Bidania, Errezil eta Goiazko unibertsitateak bildu zituen 1563 bitartean; gero, foru-elkartea baino ez zen izan. Alkatetzaren aipamenik zaharrena, Nafarroako Antso III.a Nagusiak egindakoa da (1027. urtean). 1397az geroztik Probintziako Batzarretako kide zen. Alkate nagusia erregeak izendatzen zuen; kargua hil artekoa zen eta probintziakoa izan behar zuen. Karlos V.aren ama Doña Joanak, Frantzisko Perez de Idiakez izendatu zuen alkate (1545); honek bost alkateorde izendatu zituen, baina herritarren beharrei erantzuten ez zietela eta, herriek protesta egin zuten. Perez de Idiakezek alkatetzari uko egin zion ondoren. Gertaera horren aurrean Batzarrak alkatea aukeratzeko eskubidea aldarrikatu zuen Felipe II.aren Gortean (1563). Erregeak onartu eta unibertsitate bakoitzak bere alkatea aukeratu zuen; ondoren, independente bilakatutako bost unibertsitateok Saiazko Batasuna (gaztelaniaz “Unión de Sayaz”) sortu zuten Gipuzkoako Batzarretara ordezkari bakar bat bidali eta horrek sortutako gastuak murrizteko. 1651n Albiztur batu zitzaien.\nHaren izena “saihets"-etik omen dator.\nINFORMAZIOA: Harluxet Entziklopedia eta http://postaria.com/pipermail/itzul/2009-November/000293.html\nArgisaingo Santa Marina eliza\nAlbizturko bidegurutze batean dago Santa Marina auzo txikia, bertako Argisaingo Santa Marina elizako dorre zorrotza nagusi delarik. Barrualdeko Done Jakue Bidean –Gipuzkoan barnealdean sortu zen lehendabizikoan- garrantzi handia izan zuen elizak aurretik bertan zegoenaren portada erromanikoa gorde du.\nSanta Marinaren aldeko adbokazioak izanik, argi eta garbi adierazten du Done Jakueren aldeko joera.\nImanol Elías Odriozola da (ELIAS ODRIOZOLA,I.: “Apuntes históricos de Albiztur-Bidegoyan-Régil-Sta. Marina-Urquizu”.) Santa Marina elizari buruzko ondorengo informazioa ematen duena (berau elizari buruz ezagutzen den lehena dugu):\n(itzul.) "Mendialdeko kontzejuen eta Pedro Iñiguez de Albisuren arteko 1353ko konpromiso-eskritura batean, lehendabiziko aldiz aipatzen da Santa Marina eliza; dagoeneko garai horietan elizak dokumentuetan "sierra" (mendialdea) gisa izendatzen zuten Goiaz, Errezil, Beizama, Bidania eta Albiztur herrietako biztanleen erregu eta letanien biltokia zen".\n“En una escritura de compromiso entre los concejos de la sierra y Pedro Iñiguez de Albisu, del año 1353, se menciona por primera vez a la iglesia de Santa Marina, pero para entonces dicha iglesia servía como centro de reunión de las rogativas o letanías de los pueblos de Goyaz, Régil, Beizama, Vidania y Albíztur, que formaban la denominada “sierra”.\nEta Elías Odriozolak halaxe jarraitzen du:\n(itzul.) “Fray Juan de Mendarok eta fray García de Zumárragak «servidores de la iglesia de Santa Marina» (Santa Marina elizako zerbitzariak), Goiaz eta Bidania herriei lursail txiki batzuk erosi zizkieten, ondoren, 1431ko urriaren 10ean, Albizturko bizilagunengandik 12 urtez lur batzuen erabilpenerako baimena lortzearren. Garai hauetakoa da seguruenik Santa Marinako lehen eraikinaren data”.\n“Fray Juan de Mendaro y fray García de Zumárraga «servidores de la iglesia de Santa Marina», compraron algunos pequeños terrenos a Goyaz y Vidania, para, el 10 de octubre de 1431 obtener de los vecinos de Albiztur el permiso para el disfrute de unas tierras durante un período de 12 años. De este tiempo data seguramente la primera edificación de Santa Marina”.\nDena dela, dirudienez ezezaguna dugu elizaren eraikitzearen data zehatza. Datu hau berresten duen dokumentua 1684koa dugu, Albizturko erretoreari Iruñeko Bikario Orokorrak eskatutako dokumentuan. Ermitaren egoerari buruzko txosten honek halaxe dio:\n(itzul) “Ez dakigu ezer ermita honen hastapenei zein eraikuntzari buruz, ezta ospitalea noiz sortu zen ere (XVII. mendean zehar Santa Marinako etxeari «ospitale» esaten zaio) ezta hauen arrazoiei buruz, tribunalean dagoen haren kontu-liburuaren hasieran hala agertzen denez, ez dago daturik azaltzen duenik halako fundazioa noiz egin zenik ezta nola gauzatu zenik ere.".\n“No se sabe del principio de la dicha ermita ni de su erección ni fundación del hospital (durante el XVII la casa de santa Marina es denominada «hospital») ni de sus causas, como se refiere al principio del libro de sus cuentas que está en el tribunal ni consta por instrumento que haya visto ni tiene noticias de semejante fundación ni sus calidades”.\nElizaren barnean Loiolako San Ignazioren irudi bitxia ikus daiteke, bizarrik gabea. Elizak ere badu haren jatorria azaltzen duen kondaira. Honen arabera, herritarren hasierako asmoa Santa Marinaren omenezko tenplua beste nonbait eraikitzea zen baina, gauero, hautatutako tokira eramandako materialak beste leku batean azaltzen ziren. Hartara, tenplua harriek "aukeratutako" tokian eraikitzea erabaki zuten.\nAuzo honetan dagoen Santa Marina-aundi baserria ere aipatzekoa da, antzina erromesen ospitalea izan baitzen.\nAuzoa Santamaña izenez ezagutzen da.\nINFORMAZIO GEHIAGO eranskin berezian.\nSanta Marina Haundi baserria, baita ere Santa Marina etxea, Santamaña-aundi baserria, ospitalea, Santamaña baserria edo Jauregi baserria izenez ere ezaguna, Gipuzkoako Albiztur udalerriko Santa Marina auzogune txikian dagoen baserria da, mendi magaleko zabaldi batean. Bertatik, paisaia zabal batez gain, Gipuzkoako hegoaldeko hainbat herri ikus daiteke.\n1996ko irailaren 9an, Eusko Jaurlaritzak monumentu izendatu zuen, Sailkatutako Kultura Ondasuna bezala.\nSanta Marina Haundi baserria auzoguneko elizaren parean dago, bideaz beste aldera. Neurri handiko bolumena da, auzoko eskalan. Oinplano laukizuzena du, zabalera baino sakonera handiagokoa eta ekialdera begira dago. Hiru solairu ditu, behea, lehenengoa eta estalkipea eta, planta guztia estaliz, bi isurialde desberdineko teilatua, fatxada nagusiarekin hormapikoa egiten duena.\nEraikin konplexua da, elkarri atxikitako bi zati desberdin bereiz baitaitezke bertan: alde batetik, garai batean landa jauregi bat izan zatekeenaren hondakinek osatutako gorputz bat, non XVI. mendeko gehienez lehenengo laurdeneko berezko ojiba bao ikus daitezkeen, 20 edo 25 bat urte geroagokoekin nahastuta, eta bestetik, tipologiaren aldetik baserritzat jo daitekeen zatia. Azken honen egiturak XVI. mendeko amaierako edo XVII.eko hasierako hamarkadetakoa ematen du baina XVI. mendeko hasieran ohikoagoak ziren elementuak ere baditu. Ez da simetrikoa; izan ere, ezkerreko aldean hiru hormarte ditu eta eskuinean bi eta azken alde honetatik lehen aipatutako gorputzari atxikitzen zaio. Gainera, argi eta garbi ikusten da baoak irekitzeko egindako zalantzazko jarduera puntual batzuez gain, baserrian berritxuratze handiak egin zirela, batez ere fatxada nagusian; izan ere, fatxada hori osatzen zuen zurezko egiturako txarrantxaketa batzuk kendu eta trinkotu eta bao berriak egin ziren.\nAgirien bidez jakin denez, Santa Marina etxea erre egin zen 1580. urtean eta Juan Aizalde arotza izan zen baserria berreraikitzeko ardura izan zuen kontratista. Lan bikaina egin zuen eta sakonetara antolatutako 5 hormarteko egitura eraiki zuen, zurezko pieza bakarreko zutabeetan oinarritutako beste horrenbeste arkuperi esker. Eskuineko eta atzeko fatxadetako beheko solairuetako harlanduxkoko fabriketako itxura paregabeari erreparatuz, hargin onak izan zituela antzematen da, fabrika horiek XVI. mendeko lehenengo erdian Pikardiako maisu harginek baserririk onenetan egindakoen antza baitute.\nGaur egun Santa Marina Haundi baserria hondatuta badago ere, dituen kalteak konpongarriak dira eta ez dira eragozpen izan behar bere babeserako eta bere ikerketan sakontzeko, batez ere barruko aldean eta bukaerek ezkutatzen dituzten fatxadako elementuetan.\nITURRIA: Wikipedia (http://eu.wikipedia.org/wiki/Santa_Marina_Haundi_baserria, http://es.wikipedia.org/wiki/Caserío_Santa_Marina_Haundi)\nGipuzkoako barnealdeko lehen Done Jakue Bidea\nGipuzkoako barnealdeko Done Jakue Bidearen lehen trazaketa paraje hauetatik igaro zen, Aiztondoko, Saiazeko eta Areriako Alkatetza Nagusien peko lurraldean hain zuzen. Kontuan izan behar da, Bidea ireki zen lehendabiziko urteetan (IX. eta X. mendeetan) Gipuzkoan ziren herri eta etxalde zahar ugari mendiaren hegi aldean -eguteran- kokaturik zeudela, eta bertatik igaro zirela herriz herri igaro beharreko bide zaharrak. Gipuzkoako transhumantzia bideek ere bide zahar hauekin egiten dute bat kasu askotan (alegia, lehendik zeuden transhumantzia bideak ere erabili ziren erromes eta bidaiarien joan-etorrirako). Bide hauek oso zaharrak dira: parajeotan hainbat monumentu megalitiko (Basagain, Larrarte, Trikuhaizti, Mandubizelai…) aurkitzen dira eta hauen ondoan ere hainbat Burdin Aroko kastro ere, hala nola, Mendikutekoa Ernioko gailurrerian, Intxurrekoa, Basagaingoa –aurkitu berria- (Legorretako lurretan) eta Murumendikoa hain zuzen.\nSaiazeko Alkatetza Nagusiko lurraldeak zeharkatzen dituen Done Jakue Bidea Oiartzundik zetorren, Orereta gainetik igaro eta Astigarragara iristen zen, Santiagomenditik Lasartera igaro zen, Andatzarrate gainetik Zelatunera, Bidaniatik, Santa Ageda eta Mandubira iristen zen; Kizkitzatik igaro ostean Itsaso eta Ezkiotik jarraitzen zuen, Zumarragatik Legazpira, handik Zerainera eta Seguratik eta Zegamatik igaro ondoren, Sandratirantz joaten zen… handik Arabako Lautadara iristeko.\nBide honen lekuko bisitatuko ditugun parajetan (baita hauen inguru hurbiletan) kokatu ziren eliza, ermita, santutxo eta ospitale ugariak ditugu lekuko, hala nola Iturriotzen (ermita eta benta), San Agedan (ermita), Santamañan (eliza eta ospitalea), Albizturko Santutxun (benta), Bidania-Goiatz eta Legorretako mugan Osausteagako Santa Anaren omenezko ermita, Astigarretako San Gregorio ermita, Itsason Kizkitzakoa... hauek guztiak bideak garai zaharretan garrantzi handia izan zuela seinale dugu.\nOria ibaiaren ertzetan herri berriak sortzearekin batera, mendiz mendi igaro zen barnealdeko bideak garaiera baxuagoetarantz ere aldatu zen. Adibide gisa, Villabona herria Done Jakue Bidearen ondoan garatu zen herri izan zen, garaieran zegoen Amasatik (egun auzo, iraganean herri) sortu baitzen Oria bazterreko egungo kaskoa.\nDominoko edo Domingoko mugarrie\nMugarri honetan, Itsasondo, Beasain, Beizama eta Bidegoiango lurrak bat egiten dute. Haren kontserbazio egoera ona da.\nGoierriko mendi enblematikoetako bat dugu, batez ere Mariren bizilekua delako. Gainaren mendebaldean Atxipiko parajetik hurbil (La Muela izenez ere ezagunekotik), Tonto plaza izeneko lekua dago: XX. mende hasieran ere bertan erromeriak ospatzen ziren.\nLuis Pedro Peña Santiagoren omenezko monolitoa\nMurumendi gainean, Goierriko mendizaleek jarririk, Euskal Herriko mendia hoberen azaldu duen dibulgatzaile baten omenezko monolitoa dago, Luis Pedro Peña Santiagoren omenezkoa hain zuzen.\nLuis Pedro Peña Santiago 1933ko azaroaren 26an Irunen jaio zen, Donostian 1994ko abuztuaren 20an hil zelarik.\nPeña Santiago «Akademia Ibiltari»-aren kiderik gazteenetako bat izan zen, eta besteren artean Lope de Agirreri buruz ("Lope de Aguirre Descuartizado" izenarekin) edo 98ko belaunaldiari buruz berak idatzitako lanak daude. 1992an Donostiako Udalak “Merituaren Domina” eman zion eta euskal mendiaren dibulgazio-lanei esker Club Vasco de Camping mendi taldeak “Ohorezko Bazkide” titulua eman zion.\n1964tik hil arte, Diario Vasco egunkarian (lehendabizi igandero, geroago larunbatero) Artea, Arkeologia, Etnografia, Natura, Mendia, Kondairak eta tradizioak, bidaiak eta mendi-ibilaldiak lantzen zituen atal bat idatzi zuen, gutako batzuk hortik ezagutu genuen, eta berari esker garai berriagoen eragina dela-eta pixkanaka desagertzen ari zen antzinako Euskal Herri hori hobeto ezagutzeko aukera izan genuen.\nPeña Santiago hil ondoren, -Juan Manuel Sotillosen kolaborazioarekin- “Bota zahar batzuei” liburuan idatzitako bere biografia eta bibliografia irakurri dezakezu dosier honetako eranskinean; liburu honetan, Peña Santiagoren bizitzan idatzitako ibilbide eta artikulu onenetako batzuk argitaratu ziren.\nMurumenditik Saltarri harri bota zuen jentilaren kondaira\nAlotza ingurua oso zonalde ezaguna da eta hainbat megalito ikus daitezke bertan. Besteak beste, Saltarrikoa. Barandiaranek aurkitu zuen, baina indusketa egin gabe dago.\nMonolitoak bi kondaira ditu haren jatorriaren inguruan. Lehenaren arabera, ba omen zen Murumenditik Salamancara harria bota nahi zuen jentil bat. Beste jentil batek ez botatzeko eskatu zion eta harria erdibidean geratu zen. Zati bat Alotzan erori zen Saltarriko monolitoa eratuz eta bestea Zaldibiko Ausa gazteluan.\nBeste kondairak pilotan ari ziren gizaki batzuengana inguratu zen jentila du protagonista. Honek sakerako erabiltzen zuten harri bat hartu eta Aralar aldera bota zuen. Bi zatitan erori zen, Alotzan eta Zaldibian.\nMari, Euskal Mitologiaren Jainkosa\nLurrari lotutako pertsonaia mitologikoetatik, nabarmentzen den pertsonaia Mari da. Eta bera da gainerako jeinuen buru. Euskal Herriko pertsonaia mitologikoetatik bera da pertsonaia nagusia. Izen askorekin da ezaguna, esaterako Maya, Mari edo Ioana-Gorri... baina ohikoena bizi den lekua edo mendiaren izenarekin osatzen du: Basoko-Mari, Aralarko Damea, Anbotoko Dama edo Anbotoko Sorgina, Mari Labako (Ipazterren jasoa), Mari Kobako (Markinan), Txindokiko Mari (Amezketan), Mari Munduko edo Mari Muruko, Beasain edo Ataunen... hala ere, izen guztietatik, izenik zaharrena Mari dela esan daiteke.\nLurpean bizi da, mendietan kokatzen diren leize eta kobazuloetan. Pertsonaia eme delarik, Mari era askotan ager daiteke: gehien azaltzen den eratako bat, oso emakume eder eta galant bezala da; bere kobazuloetan, gizaki-oinak erakutsi beharrean, animalia-oinak erakustea ohikoa da (ahuntz edo hegazti-oinak hain zuzen) edo baita bere figura osoa zoomorfiko ere izatea (zekor edo behor bezala); kanpoan delarik ordea eta zeruan hegal egiten, oro har suz inguraturik ikustea da ohikoena, eta igitai bezala, hodei gorrixka bezala zein haize-bolada bezala agertzen da maiz.\nGainerako jeinuen erregina dela argi dago, eta Maju (herensuge, sugaar —suge ar esanahiarekin— edo sugoi) jeinuarekin harreman berezia du. Biak elkartzen direnean ekaitz handiak sortzen omen dira eta zenbait kasutan bi alaba edo bestela bi seme (Mikelats eta Atarrabi) dituztela agertzen da.\nBere jarduera ohikoenetako bat, ekaitz handiak sortzea da. Hori dela eta eskaintzaren bat (ahari bat zein bestelako abereren bat, txanponak...) ematen dionak ez du ekaitzon ondorio larririk pairatuko. Era berean, zenbait fabore egin dezan jainkosa deitzea posible da, baita bere kobazuloan bisitatzea ere, baldin eta horretarako zenbait jokabide-arau jarraitzen diren. Bere kondairak jarraituz, Mari gizakien arteko elkartasuna sustatzen ez dutenekin, gezurti, lapur eta harroputzekin gupidagabe dela esan daiteke, zenbait formula desberdinez zigortuz.\nMarirekin erlazionaturiko kondairak Euskal Herri osoan ugariak badira ere, ugariak ere dira Gipuzkoako Goierri inguruan eta aldameneko eskualdetan jendeak gorde izan dituen kondairak. Eta bada Murumendi mendiarekin loturiko Mari-ren kondaira bilduma luzea. Inguruotan Marik zenbait izen jasotzen ditu-eta: Mari-muruko "Mari Murukoa", Marimunduko "Munduko Mari?" eta Muruko-dama izenak hain zuzen. Beraietako batek —Albizturren jasotako kondaira batek— behin batean Mari ikusi zutela dio. Eguzkipean Murumendiko kobaren atarian, bere ahariaren gainean eserita, ilea orrazten ari omen zen. Aurpegia ezkerreko oinarekin garbitzen omen zuen. Zergatik atontzen ari zen era xelebre hartan galdetu zioten. Beraz zera erantzun zuen: "gaur Naparrora nua iittara" (gaur Nafarroara noa igitara). Arratsalde hartan, harriak Nafarroako gari-soro zabalak deuseztatu zituen.\nHala ere, Mari Murukoak badu bere kondaira propioa. Beasain, Ataun, Ordizia, Arano eta beste zenbait errietako ipuinetan diotenez, Beasaingo "Burugoena edo Murugoena" (Muruguene edo Buruguene) baserriko gazte kristau bat Marirekin maitemindu omen eta berarekin ezkondu zen. Mari oso neska ederra omen zen. Zazpi seme-alaba ukan zituen. Mari ez zen elizara joaten eta seme-alabok ez zituen bataiatu, Mari Kristau ez baitzen. Behin batez, senarrak, seme-alabak bataiatzeko helburua hartu zuen. Eta Mari elizara ere eramatearren, gurdiari sokaz kateatu zuen senarrak. Elizarako bidean, Mari sugarrez inguratu, sokak erre, Burugoena baserri ondoko haitzera salto egin —bertan bere oin bateko arrastoa utzi— eta Murumendirantz egin zuen hegan ondorengo hitzak esanez: "ne umeak zerurako, ta ni oaiñ Mururako!!! Muruguena ez da sekulan eri edo maki gabe izango" (nire umeak zerurako, eta ni orain Mururako!!! Murugoena ez da sekulan eri edo maki gabe izango), eta geroztik Murumendin duen haitzulo zaharrean bizi omen da.\nJoxe Migel Barandiaran-ek jasotzen duenez, "Azken aldian Usurbe mendiko etxeetan jaso izan den istorioen arabera —Murugoena baserria ere etxeon artean da— eta baita Eusko-Folklore bilduman ere jasotakoen arabera, Mari Murumendin bizi omen da menpean dituen beste zenbait jeinurekin batera. Han gordetzen ditu jasotzen dituen opariak, geroago bere zerbitzari eta lagunei oparitzat ematen diena. Itsasondo herrira Marik harririk edo kaskabitorik bidal ez zezan, bertako bizilagunak herriko apaiza talde-buru zelarik, urtero dama misteriotsuaren kobaren atarian meza egiten omen zuten: hala esaten omen zen Murumendi inguruko herrietan, hau egia den dokumentaziorik ez den arren".\nBatzuetan, gauean, abiada bizian hegal eginez, alde batetik bestera zerua zeharkatzen duen suzko igitai bat ikus daiteke. Mari da, etxera itzultzen ari dena.\nMurumendiko burdin aroko kastroa\nMurumendi mendiaren tontorrean aurki daitekeen herrixka, —egoera onean gorde dena— sortaldean amildegi batez dago mugaturik eta iristera erraza du hegoaldetik, sartaldetik eta baita iparretik ere. Zirkuluerdi-formako bi terraza zentrokidez osaturik dago (bata 50 metrokoa eta bestea 150ekoa) eta kanpoan duen harri-pilaketak harresi baten erorketaren ondorioz gertatutakoa izan daiteke. Aztarnategiaren zabalera osoa 1,6 Ha-koa da. Bi terrazak eta aurkitu diren materialak ikusirik, Burdin Aroko herrixka bat izan daitekeela pentsa daiteke, baina Erdi Aroko gotorleku bat dela erabat baztertu gabe, betiere C14 karbonoaren datazioa kontutan hartzen bada.\nC. Olaetxeak zuzendutako Aranzadi Zientzia Elkarteko Historiaurreko Arkeologia Saileko zenbait arkeologok 1992. urtean bertan zundaketa bat egin zuten: zundaketa hartan zenbait zeramika- suharri- eta burdin- zati aurkitu zuten. Zatiok Aranzadi Zientzia Elkarteko Historiaurreko Arkeologia Sailean gorderik dira.\nITURRIA: Beasaingo Udala.\nAreriako Alkatetza nagusia\nGaur ere gogora ekarriko dugu Alkatetza Nagusi hau, izan ere inguruan aurkituko ditugun herri batzuk (Arriaran, Gudugarreta, Astigarreta eta Garin –egun Beasain barruan integraturik-), Zumarraga, Lazkao, Olaberria, Itsaso, Gabiria, Ezkioga… herriekin batera halako Alkatetzan parte hartu zuten. Alkatetzak herriok Gipuzkoako Batzarretan ordezkatu zituen.\nHauxe Gipuzkoako izan zituen hiru Alkatetza Nagusietako bat izan zen (SAIAZekoarekin –nagusiki Ernio hegoaldeko herriak elkartuz- eta AIZTONDOkoarekin –Ernio iparrekoak hartuz- batera), jatorria garai oso zaharretan koka daitekeelarik. Honen berri ematen da Iruñeko katedralaren 1027ko diru-dotazio eta zaharberritzerako eskrituran, diozesi honen bailara gisa agertzen da-eta. 1375 probintziako ermandadeko ordenantzek nahiz eta euren izenik ez eman, hiru alkatetza nagusi zeudelakoan daude: ez dago zalantzarik euretako bat Areriakoa zenik.\nGipuzkoako Alkatetza Nagusiak usadiopeko lurraldean zeuden, Gaztelako erregegoa baino antzinagokoak ziren eskubide eta erabileretan murgilduta, eta lurralde hau tokiz tokiko jauntxoek babestuta zegoen.\nINFORMAZIO GEHIAGO: http://www.euskomedia.org/aunamendi/3288\nPagorriaga landa-etxe eta orein-granja\nEuskadiko Lurralde Partzialeko Planek kalifikatzen duten bezala, Pagorriaga baserria Murumendi tarte Interes Naturalistiko barnean kokaturik dago. 700 metroko garaietan kokaturik dago eta bertatik ikus daitekeen paisaia oso ederra da. Talaia honetatik itsasoa ikus daiteke, baita Anbotoko mendilerroa eta hegoalderantz eta ipar-mendebalderantz kokatzen diren tontor gehienak ere, Murumendi mendiaren hegaletan kokaturik dagoelarik, Beizamako biotopoa hasten den sakanari begira dago, Gipuzkoako hariztirik handiena hasten den gunean hain zuzen. Lur-azpi karstikoak hainbat kobazulo, leize, dolina, iturri eta ur-salto dituen errekasto sortu ditu. Flora nabarmena da eta gorostiak, haginak, pagoak, haritzak, lizarrak eta une honetan oreinen lanari esker, garbi mantentzen diren larreak ikus daitezke bertan. Faunari dagokionez, aurki daitezkeen espezien zerrenda zabala dugu: basurdeak, azeriak, azkonarrak, basakatuak, orkatzak eta hegazti-espezie ugari inguruetan; erreketan bestalde amuarrainak aurki daitezke. Abeltzaintzari dagokionez talde nagusia bertan diren 50 orein-emeen taldeak osatzen du, hauekin batera 4 orein-ar heldu dira baita ere urtez urte jaiotzen diren orein-kumeak ere, hain zuzen. Hauetaz gain, ardi batzuk, ahuntz nanoak eta eskortako hegazti ugari aurki daitezke bertan. Baserria eguzki- eta haize-indarrez hornitzen da, baita egurrez ere.\nLanda-etxe bezala ia urte osoan irekita dago.\nAtxabal - Txarabeltz\n692 metroko garaietan dagoen mendia. Gainak ez du interes handiegirik ez bada “zentenarioen” artean kokatzen delako: zoritxarrez, gaur mendiak ez du mendizaleen bisita askorik jasotzen. Murumendi, Izazpi eta Urraki gainen artean dago. Itxuraz, mendiaren izena Atxabal da eta Txarabeltz bertako sail bat. Txara joria izango zen, agi denean, eta hortik beltza. Gaur egun ere, txara jator, ota, sasi eta elorriz beteta dagoenez, ezeroso samarra gerta daiteke gainetik ibiltzea.\nUsurbe – Beasainmendi\nUsurbe mendia Murumendi mendilerroan dagoen mendi gipuzkoarra da. Murumendi mendia bere aldamenean du. Mendi honen gailurrean gurutze txuri handi bat eta Goierri eskualdearen zati handi bati telebista eta irrati seinalea ematen dion telekomunikazio antena erraldoia kokatzen da.\nBeasaingo udal-lurraldeko I-ean kokaturik dago, Ezkiotik, Itsasotik eta Beasaindik datozen erreka-elkartze gunean hain zuzen.\nBeasain, Ezkio-Itsaso eta Azpeitia udalek (Gipuzkoa) konpartitutako auzoa dugu, eta, Atxabal, Mandubia eta Izazpi mendien azpian dagoen zelaian kokatzen da.\nBere jatorriko izena Aratz-Matxinbenta dugu. Matxinbenta izena, auzoaren jurisdikzioan “etxalde hustu” gisa zegoen bentatik? datorkio. XVIII. mendean, benta Xabierreko Kondearen jabetza izan zen eta auzi luzea jasandakoa izan zen. Behin eta berriz ixten saiatu ziren izan ere bertan gordetzen ziren inguruan bidera irteten ziren lapur eta bandoleroak, desordena nabariak sortuz.\nGoierrin ditugun baita inguruan diren hainbat mendate eta paraje batzuk, Elosua edo Matxinbenta auzoak, edo Deskarga edo Mandubia (mandabide etimologiarekin) mendateak kasu, bandoleroen tokiak izan ziren XVIII. eta XIX. mendeetan. Matxinbenta auzoko benta bera, Xabierreko Kondearen jabetza hain zuzen, hainbat aldiz ixten saiatuz iren, izan ere bertan gordetzen ziren inguruetan lapurretan ari ziren lapur eta bandoleroak.\nGarai haietan ugariak izan ziren Euskal Herrian zabaldu ziren lapurrak, eta euren kontakizunak bolbora bezala zabaldu ziren iparretik hegoaldera eta ekialdetik mendebaldera. Besteak beste, hauek nabarmenduko ditugu: Bizarbeltz, Galtxagorri, Ignacio Lazkano, Miguel Larrazabal, Maria Antonia Basarte, Joxe Esnal Motxa, Juan Jose Ibargoien “Guiñi” eta Pierres Kaderezar “Frantses Txikia”, besteak beste.\nGaraiko bandoleroak gainera, uste okerrez kutsaturik bagaude ere, gehienak bertakoak ziren, euskaldunak alegia eta ogibide hori bizi irauteko modu gisa hartutakoak ziren, baserririk ez zutenak, eta lan egiteko aukerarik ere ez. “Bandoleros Vascos” (euskal bandoleroak) liburuaren egile den David Zapirainen ustez, bandoleroak “ez ziren abenturazaleak, ez asasinoak, ez pelikuletako Robin Hood bezalako pertsonak. Beharrak bultzatuta jokatzen zuten horrela. Hori bai, batzuk profesionalak ziren, hau da, urte osoan ibiltzen ziren lapurretan; beste batzuk, ordea, egoeraren arabera sartzen ziren zeregin horretan, aro konkretu batzuetan, gabezia uneetan”.\nKarlismoak hartu zituen berarekin ia bandolero guztiak. David Zapirainek esana “[…] errepresioak ez ditu arazo sozialak konpontzen, eta hau arazo soziala zen batez ere. Beraz, lehenengoko karlistadak irentsi zuen giza egonezin hori. Gerra amaitu eta berriz puri-purian jarri zen lapurretaren kontua.”\nGuztietatik, Goierri garaian Jacinto de Olariaga, oso bandolero ezaguna izan zen. Bergaran gorde diren bi autotan, Jacinto bera, Azkoitikoa, eta bere kideak Pablo Francisco de Sorreguieta, Januario de Vidania eta Jose Ramon de Jauregui “por robos y asaltos en los caminos y caserías” (bide eta etxaldetan lapurreta egiteagatik) Bergarako epaileen aurrean 1802/10/20an eta 1806/05/17an pasatu ziren.\nAmaitzeko, Salbatoretik Ormaiztegirako bidean XX. mende amaierara arte Lapurretxe izeneko etxe bat zegoen… bandolero eta lapurrek utzitako aztarnak iritsi zaizkigu gaur egunera.\nArgisaingo Santa Marina.


Liburu digitalak Azokan deskargatzeko aukera, eLiburutegiagaz - 54. Durangoko Azoka - Kulturaren Plaza\nLehen aldiz, Durangoko Azokan liburu digitalak maileguan hartzeko aukera izango dugu eLiburutegiaren bidez. Euskadiko Liburutegi Digitalak urtebete egin du, eta 365 egun hauetan 27.438 liburu eman ditu maileguan Euskadiko Irakurketa Publikoko Sareko bazkideen artean. Gaur egun, bere katalogoan 9.268 liburu bildu dituzte, eta 7.338 erabiltzailek egin dute maileguren bat online.\nAurten eLiburutegiak erakustokia jarriko du Durangoko Azokan, eta oraindik zerbitzu hau ezagutzen ez duten udal liburutegietako bazkideek, eLiburutegia erabiltzen hasteko gakoak eskuratu ahal izango dituzte. Liburutegietan egiten den bezalaxe, eLiburutegiaren standera hurbiltzen den orori bere txartela emango zaio, eta mailegu digitalak egiten hasteko oinarrizko azalpenak eskainiko zaizkio. Gainera, unean eta lekuan bertan liburu bat deskargatu eta etxera eraman ahal izango du maileguan, bere gailu mugikorrean hartuta, 21 egunean irakurri ahal izateko. Durangaldeko liburutegi publikoetako langileak arduratuko dira zeregin honetaz.\nModu honetan, herritarrek argitaletxeetako fondoa eskuratzeko aukera ere izango dute.\nOrain arte euskaraz gehien mailegatu diren lanak honakoak dira:\nArotzaren eskuak; Ladron Arana, Alberto\nAhaztuen mendekua; Ladron Arana, Alberto\nAmaren eskuak; Jaio Eiguren, Karmele\n110. Street-eko geltokia; Iñaki Zabaleta Urkiola\nMusika airean; Jaio Eiguren, Karmele\nBilbao-New York-Bilbao; Uribe, Kirmen\nEz naiz ni; Jaio Eiguren, Karmele\n%100 basque; Itxaro Borda\nUrak dakarrena; Martinez de Lezea, Toti\n16 ipuin amodiozko; Xabier Mendiguren\nInformazio gehiagorako egizu klik hemen.


Banku eta kutxen estrategia komertzialak | Consumer\nBanku eta kutxen estrategia komertzialak\nBezeroen fakturen ordainketa partziala bezeroak erakartzeko eta leialtzeko metodo berri bat da\nEspainiako banku-erakundeek diseinatutako estrategia komertzial berriek helburu argia dute: bezeroak erakartzea eta leialtzea. Asmo horrek ez du inor harritzen, baina bai, eta gero eta gehiago, bankuek bezeroei hori lortzeko egiten dizkieten iradokizunak. Alde batera utzi dituzte txigorgailuak eta telebistak, kontu bat irekitzeagatik edo nomina helbideratzeagatik espainiarren poltsikoentzat erakargarriagoak diren beste batzuen truke "oparitu" egiten baitute. Azken maniobra komertzialaren ardatza da, hain zuzen ere, bankuak bezeroen fakturen zati bat ordaintzea, zehazki, uraren, gasaren, argiaren, telefonoen eta Interneten ordainagirien %2.\nHorretarako, beren estrategiak doitzen dituzte, eta horrek panorama nahiko dinamikoa sortu du, non, lehen begiratuan, badirudi bezeroa dela onuradun nagusia. Horrela, fakturen %2ko murrizketaren kasuan, hilean 30 euro ordaintzen dituen familia batek, adibidez, uraren fakturagatik, 0,6 euro aurreztuko lituzke hilean, hau da, 12 hilabetez biderkatuta, 7,2 euro. Hau da, 360 eurotik 352,8 eurora pasatuko litzateke. Halako kalibre baten ekimenen aurrean, ordea, bezeroak ez du ahaztu behar bankuek inoiz ez dutela dirurik galtzen. Izan ere, trukean lortzen dutena askoz ere mamitsuagoa da: bezeroen nomima edo pentsioa, autofinantzatzeko edo inbertsioak egiteko diru zintzoa eta entzungarria. Hori dela eta, mota horretako eskaintzetan interesa dutenek baloratu behar dute ea 6-7 euro urtean aurreztu daitezkeen, adibidez, pentsio-plan baten mantentze-gastuetan %1-2 kobratzen dieten. Eskaintza horrek zenbat denbora iraunen duen ere zehaztu behar dute bankuarekin, urtebeterako balio izan baitezake.\nErabiltzaile baten arreta bezero bihurtu arte harrapatzea oso garrantzitsua da kutxa eta bankuen sukurtsaletako zuzendarientzat, batez ere pertsonen portaera kontuan hartzen bada, haien leialtasuna ezaugarri baitu. Hala adierazten du partikularren %6k bakarrik aldatzen duela entitatea urtero, eta hamarretik zazpik erreferentziazko banku bakarra duela. Zifrak Europako Batzordeak egindako azterketa baten emaitza dira. Azterlan horrek adierazten du, gainera, gustura ez egotea ez dela nahikoa kontu bat ixteko eta beste sinadura batera joateko. Espainian ez dago ia mugikortasunik, eta horregatik da lehentasunezko gaia bezero bat erakartzea. Baina horrek esan nahi du, konfiantza lortutakoan, bankuak "lotara bota" dezakeela? Duela urte batzuk, erantzuna baiezkoa izango zen, baina gaur egun "ez" biribila da. Izan ere, duela gutxi arte, banketxe bat aukeratzeko orduan, arazo praktikoak izaten ziren (adibidez, bizilekutik hurbilen zegoen erakundea), fidagarritasun-arazoak (bankuaren beraren ibilbideagatik) edo tradizio jakinak, ezer baino gehiago, erabiltzailearen familiaren aldez aurreko hauteskundeengatik.\nFaktore horiek oraindik eragina dute onurak eta desabantailak ebaluatzeko orduan, baina, egia esan, elementu gehiago daude jokoan, galdera bakar (eta berri) batean bil daitezkeenak: Zer eskaintzen dit, benetan, banku horrek nire kontuak han ireki ditzan? Barietatea, gutxienez, harrigarria da, eta erakundeetan zehar azkar begiratuz gero, erraz antzeman daiteke. Batzuetan, nomina helbideratuta komisioak desager daitezke. Beste batzuetan, interesak bezeroaren mesedetan handitzea, edo bankuak hainbat opari eskaintzea, hala nola dirua kontuan jartzea edo ordenagailu eramangarri bat oparitzea. Ildo horretatik, eskaintza deigarrienetako bat da, nomina eta ordainagiriak helbideratuta, bankuak azken horien ehuneko bat ordaintzen duela. Zehazki, %2.\nErabiltzaileak hilero berreskuratu ahal izango ditu argiaren, gasaren, telefonoaren eta Interneten ordainagirien %2, baina deskontua eskaintzen duen erakundean helbideratu behar du nomina\nMekanismo hori 2005ean hasi zen aplikatzen Espainian diharduen atzerriko enpresa bat, gaur egun hasierako itxaropenak gainditu dituela onartzen duena, 185.000 bezero baino gehiago baititu. Horiek guztiek, salbuespenik gabe, beren ordainagiri nagusien %2 berreskuratzen dute hilero. Argia, gasa, telefono finkoa, sakelako telefonoa eta Internet. Erakundeak azaltzen duenez, ideia erabiltzaileena izan zen, eta gogobetetasunari eta merkatuari buruzko inkesta batean iradoki zuten, interesatuko zitzaien zerbitzu gisa. Bankua aitzindaria izan zen sistema hori ezartzen, kreditu-txartelen sektorean antzeko zerbait bazegoen ere. Batzuek energia-konpainia batekin hitzarmena sinatu dute; horren bidez, bezeroek %10erainoko deskontua lor dezakete gasaren fakturan, txartelekin egiten duten gastuaren arabera. Beste batzuek, berriz, dirua gehitzen dute erabiltzaileak bere erosketetan erabili ahala, argiaren fakturatik deskontatzeko, mugikorra kargatzeko edo bidaia bat kontratatzeko. Kasu horretan, txartelarekin gastatutako sei euro bakoitzeko, erabiltzaileak hiru zentimo jasotzen ditu, eta hiru euro biltzera iristen denean, ordainagirietatik deskonta ditzake.\nBezero berriak egitearen aldeko apustua handia da, eta ez da soilik finantza-munduan estreinatuko direnen arreta erakartzera mugatzen. Eramangarritasuna sustatzen duten telefonia mugikorreko enpresek bezala, egungo banku-eskaintzen zati batek zuzenean ematen die izena beste enpresa bateko bezero direnei. Hau da, banku-erakundea aldatzea eta, hartara, Espainiako merkatu egongaitzean mugikortasuna handitzea erabakitzen duten pertsonen urteko %6 hori handitzea. Atal honetan sartzen da, adibidez, kontu bat itxi eta beste bat entitate batean irekitzeko aukera, erabiltzailearentzat inolako kosturik gabe. Eta horri hileko fakturetan deskontua gehitzen bazaio, erakargarritasuna handitzen du "kakoak".\nJoan hurrengo orrira: Bazar banka »\nbanku bezeroak entitate erabiltzaile euro


Hondarribia Irun Turismoa » Junkaleko Andre Mariaren Parrokia - Hondarribia Irun Turismoa\nJunkaleko Andre Mariaren Parrokia\nJunkal Eliza 1508. urtean hasi ziren eraikitzen eta 1606an amaitu zuten; eraikuntza-lanek luze jo zutenez era askotako arte-estiloak daude ikusgai tenplu honetan; honenbestez, molde gotikoaren azken urtetako ezaugarriekin batera “euskal gotikoaren” araberako atalak aurkezten dira.\nErretaulari hurrengo mendean eman zioten urre kolorea. Erretaularen buruan Junkaleko Ama Birjinaren irudi gotikoa aurkezten da, Gipuzkoan ezagutzen den irudirik zaharrena. 1973. urteko ekainean Espainiako Monumentu Historiko-Artistiko izendatu zuten eraikin hau.


28 azaroa, 2017 Gazteak 1988\nGaztea bada ere, oso garbi dauka Ioar Aizpuruak (Ataun, 2001) etorkizunean kazetaritzaren munduan lan egin nahi duela. MIkrofono artean ibilia da txikitatik eskolako irratian eta orain dela bost urte, Ataun Irratia jarri zuen abian, Internet bidez.\nAtaun irratia noiz eta nolatan sortu zenuen?\nEskolan irratia dugu eta txikitatik aritu izan naiz bertan. Ostiralero saioa egiten genuen. Nire burua gustura sentitzen nuen Hurrengo saioa noiz iritsiko irrikaz egoten nintzen.\nBestalde, Gaztea irratia asko entzuten nuen. Asko gustatzen zait egiten duten irrati mota; saio arinak, dibertigarriak eta musika.\nDenborarekin nik neuk irrati propioa izateko ideia etorri zitzaidan burura. Nola egin nezakeen informatzen egon nintzen, eta gaur egun Internetek ematen duen aukera deskrubritu nuen, eta baita egin ere. Martxoan 5 urte beteko dira Ataun Irratia sortu nuela.\nZaila al da horrelako proiektu bat martxan jartzea eta zer da behar dena?\nInterneteko webgune baten bidez emititzen dut, hortaz, lehenik eta behin bertan erregistratu behar izan nuen. Modu horretan egin nuen eta harrezkero, etxetik, ordenagailuaren bidez emititzen dut saioa. Horrez gain, nahasteko mahaia eta mikrofonoa ditut. Gauza horiekin, irrati bat izan dezake edozeinek.\n24 orduko emisioa al da?\nBai noski! Egun osoan zehar musika mota desberdinak eta saio desberdinak entzun daitezke Ataun Irratia webgunean sartuta.\nAste honetan bertan saioa berri bat estreinatu duzu.\nAsteartean estreinatu nuen, eta Ioar Aizpurua bazterrak nahasten du izena. Astearteez gain, ostegunetan eta igandeetan ere emitituko dut 13:00etatik 15:00etara.\nNolako saioa izango da?\nOraintxe moda-modan dauden pertsonaiak izango dira protagonista eta haien inguruan kuxkuxeoan arituko naiz. Horrez gain, musikan estreinatu berri diren kantuek ere beraien tartea izango dute. Bazkaltzerako orduan entzuteko eta dibertitzeko saioa da.\nOraindik gaztea bazara ere, zer ikasi nahi duzun erabakitzen hasteko unea ere baduzu.\nOso garbi daukat, kazetaritza ikasketak egingo ditut. Irrati mundua gertutik ezagutzeko aukera izan dut urteotan eta horretan jarraitu nahiko nuke etorkizunean ere.\nEta irratia ez den beste komunikabide batean ikusten al duzu zure burua?\nTelebista ere gustuko dut baina aukeran nahiago dut irratia. Mikrofonoaren aurrean esertzen naizenean nire saltsan nago eta asko disfrutatzen dut.\n« Goierritarrak puenting egiten, 80ko hamarkadan\nBaratze berezi baten istorioa »


MUGEN GAINETIK elkarteak txirotutako herrialdeekin elkarlanean dihardu, eta tokiko gizartea eraldatzea ere lortu nahi du. Agerian utzi nahi du herri asko egoera bidegabean daudela, garapen-eredu ankerraren ondorioz. Eredu horrek, besteak beste, herrialde eta talde gutxi batzuei ematen die nagusitasun ekonomikoa, politikoa eta kulturala; baliabideak agortzen ditu; desberdintasunak areagotzen ditu herrialde guztietan; herriak (eta, bereziki, emakumeak) txirotzen ditu; eta ez ditu pertsonak jartzen garapenaren muinean. Ez ditugu nahi gizarte-bazterkeria, degradazio ekologikoa, militarismoa, arrazismoa eta matxismoa, funtsean gauza bera egiten baitute; alegia, ondasunak miretsi eta pertsonak gutxietsi.


Uda igeriketa kanpaina abiatu du Kirol Patronatoak - etakitto.eus\nUda igeriketa kanpaina abiatu du Kirol Patronatoak\nDatorren zapatuan, hilaren 15ean, hasita eta 30era bitartean egin daiteke aurreinskripzioa Uda 2021 Igeriketa denboraldian parte hartzeko. Izena Ipurua eta Orbea kiroldegietan zuzenean egin daiteke eta baita www.eibarkirola.eus bitartez ere. Behin epe hori amaituta, hurrengo egunean, hilaren 31n, egingo da zozketa izena eman dutenen artean eta horko emaitzak ekainaren 1ean argitaratuko dira Ipuruako iragarki-taulan eta aipatutako web orrian. Lehentasuna izango dute ikastaro osora apuntatzen direnak eta baita bazkideak direnak ere. Ikastaroak 2018an eta aurretik jaiotakoentzat izango dira eta ekainaren 28tik uztailaren 23ra arte iraungo dute.\nHiru mota izango dira, daten araberakoak: ikastaro osoak aipatutako egun horiek hartuko ditu, lehenengo hamabostaldikoa ekainaren 28an hasi eta uztailaren 9an amaituko da eta, azkenik, bigarren hamabostaldikoak uztailaren 12tik 23ra arte iraungo du.\nIkastaroak egiteko izena emateko epea ekainaren 7an hasiko da eta presentzialki egin beharko da, diploma edo maila agiria aurkeztuz (zapaburu eta ahate mailetan kenduta) eta ordainketa txartelaren bidez egingo da. Ekainaren 14tik aurrera zozketan parte hartu ez dutenei izena emateko aukera eskainiko zaie, beti ere eskaeren ordena errespetatuz.\n#igeriketaUda igeriketaUda igeriketan\n« Paula Calvo igerilaria euskal selekzioarekin izango da Espainiako txapelketan Foru Aldundiak 950.000 euro bideratuko ditu landa garapeneko proiektuak bultzatzeko laguntzetara »


Patronalak, CCOOk, UGTk eta Madrilek plataforma digitalen banatzaileen inguruan lortutako akordioa ez da nahikoa, eta prekaritateari ateak zabalik uzten dizkio | LAB SINDIKATUA\nZerbitzu Pribatuak Bestelakoak Patronalak, CCOOk, UGTk eta Madrilek plataforma digitalen banatzaileen inguruan lortutako akordioa ez...\nEz dugu ahaztu behar plataforma digitalek etxez etxeko banaketarako ezarri duten eredua kapitalaren estrategia oso baten izozmendiaren punta dela. Estrategia horrek, behin eta berriz salatu dugun bezala, lana merketzen duen eta milaka langileri erabateko prekarietatea ezartzen dien lan harremanen eredu bat bultzatu nahi du. Horregatik, ezaugarri horiek dituen erregulazio bat ezin da riderretara mugatu, baizik eta ustezko autonomo guztiak hartu behar ditu, eta azpikontratazioaren gaitza errotik konpondu. Ad hoc salbuespenak edo erregulazioak ezartzeak lan eskubideen aplikazio orokorra ahuldu besterik ez du egiten.\nBestalde, lortutako akordioak ez du errotik bukatzen mota honetako enpresen ereduaren muinarekin: algoritmoa eta haren aplikazioa produkzio prozesuan. Egia da langileek algoritmoek lan baldintzen gaineko eraginari dagokionez ezartzen dituzten arauei buruzko informazioa izan beharko dutela, baina ez da ezartzen horien gaineko kontrol publikorako mekanismorik. Algoritmoen ezagutza eta erregistro publikoa ezinbestekoa da enpresa horien jarduera kontrolatzeko\nIldo horretan, premiazkoa da ustezko autonomoen iruzurra eta azpikontratazioa bere osotasunean bukatzearen alde egitea, tresna digitalen kontrol publikoa duen erregistro bat sortzea eta lan harremanen esparru eta kode propio bat ezartzea ildo horretan aurrera egiteko. Antolaketaren, borroka kolektiboaren eta sektorearen batasunaren bidez, riderren lan baldintzak hobetu daitezke. LABek ildo horretan lanean jarraituko du.


Osasun txartela? –\nEskubide pertsonalak oinarritzat dituen demokrazia liberalean ezin omen zaio Covid19ren aurkako txertoa jendarte osoari inposatu. Baina gero eta garbiago ikusten ari gara, zeharkako bideetatik bada ere, kontrako bidea egiten ari dela munduko bazter guztietan, zein nahi delarik gobernantza eredua. Izan ere, osasun txartelik gabe bizitzea gero eta zailagoa bihurtzen ari dira, jende asko haserretuz.\nDagoeneko zenbait estatuen muga gurutzatzeko beharrezkoa bihurtu da osasun txartela. Garraio publiko edo pribatu hartzeko ere ezinbestekoa da beste leku batzuetan. Gehienetan, kultur edota kirol ekitaldi nagusietan sartzeko zer esanik ez, beharrezkoa da. Eta, nahikoa ez balitz, gero eta ofizio ala lanbide gehiagotan lan egiteko txertatua izatea albora ezina bihurtzen ari dira. Eta horrela noraino joango gara? Osasun txartelik gabe bizitzea debekatzeraino?\nAgian, arazoa ez datza nagusiki txertoaren derrigortasunean, baizik eta derrigortasun hori bermatzeko bideratu den inposizioan. Izan ere, nortzuek, non, nola eta zertarako hartu dute gero Legebiltzarrek onetsi duten osasun txartela sortzeko eta derrigorrezkoa bihurtzeko erabakia? Zein helbururekin egin dute?\nOsasun txartela derrigorrezkoa bihurtzea ez da izan guztion artean buruturiko eztabaida sozial zabalaren emaitza, industria farmazeutikoak negozioa egiten jarraitzeko inposaturiko neurri berria baizik, bide batez, segurtasun indarrei jendartearen kontrola ziurtatzeko beste bitarteko bikaina eskainiz. Ez ahantzi osasun txartelaz eta beronen erabileraz ari garela eta ez txertoaz.\nGuztion artean interes kolektiboaren mesedetan eskubide indibidualak murriztea erabakitzen badugu, eta askotan eta mila gaietan egiten dugu, derrigorrezkoa inposizioa al da? Osasun txartela inposizioa bada, derrigorrezkotasuna kontsentsu sozialetik at, agintean dagoen minoria batek bere interesen defentsan hartu duelako da.\nHau da, osasun txartelaren sorrera eta erabilera denon artean adostu eta kontrolatzeko bidea onartu izan bagenu, ezinbestekotasuna ez zen inposizio bihurtuko. Inposizioa horrelako prozesu sozial bermatzailerik gabe agintari eta enpresari gutxi batzuek botere eta negozio gosea bermatzeko beraiek kontrolatuko duten sistema, osasun txartela, guztioi derrigortzea da.\nBeraien mezua argia da: eskubide guztien jabe izan nahi baduzu, osasun txartela behar duzu. Ez da mehatxua, benetako inposizio politikoa da. Nahikoa ez balitz, beraiek sortutako osasun txartela erabiltzearen aurka dagoena, txertatzen ez dena bezalaxe, insolidarioa bihurtuko dute, berekoia, atzerakoia, sozialki eta politikoki arriskugarria…\nGauzak jartzen ari diren moduan ikusita, etorkizunean osasun txartela ukatzen duenari errepresio bortitza eta bazterketa soziala bideratuko diote. Herritar onak ala txarrak izango gara osasun txartelaren arabera… Eta guztiok epaile bihurtu nahi gaituzte. Osasun txartelarekin, osasun apartheida da martxan jarri nahi dutena. Gazteekin egiten ari direna ikustea besterik ez dago.\nEta “lehen munduan” bideratu nahi duten osasun txartelaren politika inposatzaile hori nola bideratuko dute “hirugarren eta laugarren munduan”? Arazoa planetarioa baita. Han milioika herritar txertatzeko prest dago, baino txertorik ez dute.\nHemen osasun txartela inposatu nahi duten horietxek dira han milioika lagun miseriara, prekaritatera eta pobreziara kondenatu dituztenak. Haientzat ez lanik, ez etxerik, ez ur garbirik, ez osasun baldintzarik, ez zerbitzurik, ez hezkuntzarik, ez oxigenorik, ez xiringarik, ez txertorik, ez ezer… baina etorkizunean osasun txartela bai. Eskubideak berriz ere klase kontua bihurtu dituzte.\nEta bitartean, agintariek eta osasun enpresa negozio borobilerako bidea indartzen ari dira. Frantziar telebistak esan duenez, Pfizerrek 30.000.000.000 dolar irabazi omen ditu… Nahikoa ez, eta dagoeneko ez omen da aski bi aldiz txertatua izatea… Urtea amaitu aurretik hirugarren aldiz txertatu beharko dugu geure burua, beraiek hala agintzen dutelako. Hiru txertoak jarri beharko ote ditugu osasun txartela eskuratzeko?\nUstezko osasun txartelik ez duen herritarra, automatikoki susmagarria bihurtuko da sistemarentzat eta segurtasun indarrentzat, eta ez arrazoi sanitarioengatik. Teknologia berriek erabiltzen dituzten algoritmoek laster batean kate berean lotuko gaituzte makina ekonomikoaren interesen aurrean amore emateko prest ez gauden herritarrak, baita osasun txartelik ez dugulako.\nEta gauzak okertzen badira, kontrol soziala areagotuz, konfinamendua, etxeratze agindua ala protesta sozialerako bideak zapuztuko dizkigute osasun segurtasunaren izenean. Eta nor izango da horrelako mehatxu bati aurre egingo diona? Neurria hartzen ez badiogu, ustezko osasun txartelak etorkizun osoa baldintzatuko digun tresna bihurtuko dute.\nNi inposizioaren aurkakoa baina derrigortasunaren aldekoa naiz. Horregatik, txertaketaren aldekoa naiz, txertatuta nago eta osasun txartelaren aldekoa naiz, baina erabilpen eta kontrol komunitario egokia egiteko eta inolaz ere ez egin nahi duten sistema horretarako. Hori horrela, txertatu nahi ez dutenak edota osasun txartela erabili nahi ez dutenak babestuko ditut.\nNire ustez txertoen patente pribatuak liberalizatzea eta herritarrak hartzen diren erabaki nagusietan kontsulta bidez partaide bihurtzen hastea, inposiziotik derrigortasunera pasatzeko zubian lehen urratsa ematea litzateke.\nOsasun txartela? Osasun txartela? Osasun txartela?\napartheid, eskubide sozial eta politikoak, farmazeutikak, kontrol soziala, osasun txartela, txertoak, txertoen nazionalizazioa\n37 pentsamendu “Osasun txartela?”-ri buruz\nIker2 2021-08-06 09:33\nTematuta zaudete farmazeutiken irabaziekin. Nere ustez ez du zer ikusirik horrekin, jende askok txertorik ez jartzeak eragingo dituen arazoen aurkako neurriak dira, (ez oso etikoak seguraski). Nik txertatze masiborik gabe ez diot irteera egokirik ikusten arazo honi, gobernuek berdin.\nGero hartutako neurriak gogorrak iruditzen zaizkit, baina jendea ez txertatzeagatik denak bukle amaigabe batetan sartu beharra ere…\nGainera hainbeste izorratzen al dizue hainbeste onura sortu dituen enpresa batek dirutza irabaztea?\nJosu naberan 2021-08-06 18:54\nOsasun Txartelarena Biofaxismoaren azken ondorioa da, demokraziari Eraso bortitza, diozun bezala, baina AURREKO tropelía guztietan oinarrituta dago.\nEta nire eritzirako, AURREKO GUZTI horri ere erantzun behar diogu . Are gehiago ezker ANTOLATUAK.\nHau, nire ustez, hasiera.hasieratik ABSENTE egon da, eta bastante INDOKUMENTATU darrai\nAsier 2021-08-07 11:37\nHasteko behintzat eskerrak eman gaiak sortzen dituen ohiko tono agresibo autoritariotik pixkat aldentzearren.\nBaina kontraesan ulergaitza da niretzat, “txertatu” nahi ez duenarekiko errespetua eta derrigortasuna defendatzea.\nGuk ez dugu txerto hori jarri nahi, etxekoen 83tik 15 urterainoko inork ez.\nEz dugu sinesten birus delako horren errelatoa, birusari errespetua bai baina ez diogu beldurrik eta hala jokatu dugu hasieratik.\nUste dugu larritasun erabat puztua aitzaki izan dela kontrol mediko sanitarioan jauzi erraldoiak egiteko, jendartearen atxikimentuarekin.\nOsasungintza publikoa birrindu egin da eta erabaki eskubidea bizitzaren arlo guztietan ukatu.\nTxertoa deitzen den hori merkaturatzeko, aurrez zeuden segurtasun neurriak ezabatu egin dira, beti ere larritasun paranoiko baten aitzakian, eta gaixotasunaren industrian fede osoa ezarriz. Bide batez transgenikoak garatzeko muga legalak ere zaborreratu dira.\nTxertoak ez du kutsatzea sahiesten, ez norbera kanpotik, ez besteak norberarengandik, beraz txertatzea orokortu beharra zentzugabea da ez duelako “artaldea” babesten.\nTxertoen kalteak izkutatzen ari zaizkigu, ez dago ofizioz hauen ondorioen gaineko ikerketarik, salaketak mediko eta biktimen esku utzirik, labirinto burokratikoetan galtzen errazak.\nTxertaketa derrigortua, bortxaketa derrigortua onartzea da, bortxaz gure gorputzean eta naturan esistitzen ez den zerbait inbasiboki sartu araztea.\nBortxaketa ezin da onartu ez diktatorialki ez eta demokratikoki ere.\nGure gorputza gure aukera.\nGaixotasun honen larritasuna asko puztu da, ez da inondik inora jendartearen osasun arazo larriena ez hiltzaileena, botere konzentraziorako tresna bilakatu da.\nOsasunaren zaintza ezin da itsuan eliteen esku utzi, gure ongizatea ez delako haientzat lehentasuna.\nAzken mendeetan osasuna medikalizatu den neurrian, zaintzaren gaineko burujabetza galdu dugu, kulturala zein materiala, eta orain erabat salduta aurkitzen gara, ezin dugulako irudikatu osasuna geuk geure artean zaintzea posible denik. Horrek erabat sinesdun eta menpeko bihurtzen gaitu eta horregaitik gaude stokolmeko sindromeak jota gure zapaltzileen defentsa itsu irrazionala egiten.\nPenizilina 2021-08-07 12:44\nBotikez ere antzeko diskurtsoa egin dezakezu… gorputzaren bortxaketa etab… Bakuna guztiak dira txarrak? Penizilina? zientzia eta politika nahasten ari gara gure eztabaidetan eta… Hausnarketa, Zainketa Intentsiboetako Unitatean 4 aste igarota erabat aldatzen dira teoriak… Eta ez diot covidagatik familia galdu duen inorri entzun halako teorien defentsarik…\nAsier 2021-08-07 14:14\neta sensazionalismoa zientifikoa al da ba?\nkaltetu batzuei bozgorailua eta besteei mozala?\nHor ez dago argudiorik naiz eta zientziazaletasunez mozorrotu.\nJosu naberan 2021-08-07 20:47\nAsierrekin guztiz ados.\nHemen ez da aipatu penicilinaren eta\ntxerto OROren kontrako ezer (nik behintzat), baizik TXERTO HAUEN kontrako. Besterik ez bada ere, ILEGALAK izan behar luketelako (ohizko prozedurazko froga guztiak hankapetik pasatzearren, lehenik eta behin)\nJonbi 2021-08-07 22:44\nGauden egoeran egonda. Ezkerretik nik faltan botatzen dudana zera da: zientzia eta humenitatearen aldeko osasungintza publiko – herrikoi baten aldarrikapen unibertsala hasupotuko duen herri mugimendu anitz eta\npotente bat sortu eta antolatzearena.Mundu guztiko herrietan eta Euskal Herrian baita ere , noski.\nTxertoak herriarentzat ,herrientzat! ez solik herri aberatsentzat!. Patenteen liberazioa eta txertoen ekoizpenaren desmerkantilizazioa eskatuko duena era pedagojiko eta mobilizatzailean. Medikuak, zientifikoak, irakasleak eta artistak lideratutako herri mugimendu unibertsala, behetik eta behekoentzat , herriarentzat, sektore herrikoi zabalentzat . Humanitatearen alde.Prozesu mobilizatzaile, kohesionatzaile eta pedagogiko-kritiko beharrezko bat hauspotuaz.Gainditu beharreko zergati sistemikoak(mundu kapitalismo ekozida) seinalatuaz eta elkar laguntza- antolakuntza sustatuaz.\nNere ustez “Medicos por la verdad” eta antzeko mugimenduak askatasunaren izenean eskubia indartzen duen dinamika hauspotzen ari dira, herritar ezberdinen ondoezak bilduaz.Erristrikziozko neurri babestzaileen kontra, maskarilen kontra, txertoen kontra, alderdien kontra, sindikatuen kontra, osasun sistemen kontra. Nere iritziz bizitzen prekarizazio basatiaren ondorio konplexuak sortzen dituzte herritar mugimendu hauek eta ezkerraren ahuleziak, hemen eta mundu osoko herrietan.\nKomentzimendu irmoa daukat, apur bat gehiago afinatuaz, txertoen kontrako mugimendua , historian zehar eta gaur egun eskubia indartzen duen mugimendu bat dela . Arrigarria iruditzen zait txertoen aurrean posizio kritikoa mantentzen duten pertsona edo eta familiak bere burua progresistatzat eukitzea, ulertuaz “progresismoa” arrazionalitate zientifikoa, ongizate publikoa, justizia soziala eta ezagutzaren aurrerapenezko mugimendu bezala . Ez txertatzeak ez dauka inongo relazioarik horrelako helburu desiragarriak lortzeko bideekin. Eta gogorra bada hau idaztea uste dut errealitate gordinari erantzuten dion konstatazio penagarri bat dela hau :erantzun natural soilak planteatzea , miloika pertsona heriotzaren hautura eramatea izan da historian zehar eta da , gaur egun ere.\n1796an sortu zen lehenengo txertoa baztanga-biruelaren kontra eta gaur egun arte ezabatu den lehenengo gaixotasuna izan dela. 200 urteko borrokaren ondorioz. Gero etorri dira errabia, tetanoa, difteria, peste bubonikoa, tuberkulosia, sukar horia, tifusa, gripea, poliomelitisa, elgorria, paperak rubeola, barizela, meninkitisa, B hepatitsa, A hepatitisa, C hepatitisa , ebola eta orain Covid 19aren kontrakoak.Testuinguru ezberdientan, kapitalismoaren fase ezberdinetan, baina humanitatearen aldeko urratsak zedarrituaz.\nIñaki 2021-08-07 23:11\nAkats bat dago aurreko testuaren edizioan. Iñaki da nere izena, ez Jonbi(norbaitek erantzun nahi badu…)\nJosu naberan 2021-08-08 11:19\nLehenik eta beharrezko baldintza gisa, patenteen askatzea, zeren txerto HAUEN tramoia guztia KONPAINIA FARMA.PRIBATUEN diru.gosean oinarrituta dago.\nTxabi, txerto HAUEK (eta espero dut aurrerantzean ez errepikatu beharra ez garela/naizela Ari txerto eta medicina alopatiko oroz), ez DUTE ezertxo ere ARRAZIONALetik, ilegalki urten batirá merkatura, txerto.orok behar duen prozedura ZIENTIFIKO ETA ARRAZIONALA hankapetik pasatuz.\nBeraz, txerto HAUEN izenean inposatu nahi den edozer gauza ez liteke izan ez MORALA EZ LEGALA\nA 2021-08-09 23:09\nSektarismoa kaltegarria da. Sektarismo politikoak kalte handiak ekarri dizkigu. Eta sektak? Horiek sortzez daramate sektarismoa. Eta ez dut sekta bakar bat ere ezagutu euskaduna, abertzale, independentziaren aldekoa. Ezgutu ditudan guziak kolonialistak izan dira eta dira.\nEta zegatik, diot goiko guzi hori? Ba nago negazionismoan dabilen jendea ezagutu dudala eta sektarismotik hurbil direnak izan direla, sekta batean sartuak izan ez direnean. Azalpenak, eztabaidak… nahi duzuen guzia, baina sektarismorik eta sektetatik urrun, sekta guziak izan baitira Euskal Herri aske baten etsaiak\nB 2021-08-10 09:13\nNik ere ez dut sekta euskaldun, abertzale eta independentista bakar bat ezagutzen! Ez ditut-eta euskaldun, abertzale eta independentistatzat pnvko jesuitak zein ezker abertzaleko progreak, are gutxiago podemita freak horiek, eta zer esanik ez azken urteetan gazte-giroan txanpinoi gisa agertu diren ultraersekta feminista, lgtb, trans eta sasi-iraultzaile marxista-leninistetaz. Horiek bai sektak!\nBa ote! 2021-08-10 09:20\nSputnik txertoa jarriko zenuke? Abdala txertoa jarriko zenuke? Bi horiek konpainia eta erakunde publikoek sortu dituzte, Gamaleya Institutu publiko errusiarrak bata, eta Kubako Ingeniaritza Genetiko eta Bioteknologiaren Zentruak bestea. Non dago bi erakunde publiko hauen gose beharra?\nBestalde, Astrazeneka txertoa (europar batasunak eta mass mediak hondoratu dutena), produkzio kostean saltzen zen (0,78 euro dosia). Ez da kasualitatea halako egurra jaso izana prentsan eta erakundeetan, eta Moderna eta Pfizerrekin geratzea (10 eurotik gora dosia). Prentsa mertzenarioa horretan ibili da, farmazeutika batzuen irabazien mesedetan lanean, zuen konplizitatearekin.\nJarriko zenuke Astrazeneka txertoa, Josu?\n(Europan soilik jaso du astrazenekak egurra tronboekin. Brexitaren garaietan, ezin ingelesei txertoa garatu izana barkatu, antza. Prentsa europarra ere horretan ibili da, desinformatzen.)\nTxertoaren teknologiari dagokionez, Pfizer eta Modernarena dira arn mezulariaren teknologia darabiltenak, besteak ez, “betiko” txertoak dira beste guztiak (janssen, astrazeneka, sputnik, abdala…), tradizionalak, Hondarribin desfilatzeko modukoak. Horiekin zein da arazoa?\nJosu naberan 2021-08-10 10:16\nFEMINISTAK, LGTB, MARXISTAK…\nInor edo ezer uzten al duzue at?\nOrduan, beraz, konklusioz… A eta B zarete SEKTA\nEsan bezala, ni prest nago, behar izanez gero, medizina alopatikoa hartzeko (adibidez, duela gutxi arraioterapia hartu behar izan dut minbizi baten kontra, eta ondo Joan zait medizina hipokratikoaren laguntzaz)\nMEDIZINA INTEGRATIBOAN sinestén dut, eta uste dut HORI EZ dela sektario izatea.\nSPUTNIK etabar, lehebizi enteraru egin beharko nuke zelakoak diren.\nDakidana da PLIZER eta konpainia mafiosoak direla, eta ez daukadala zertan komulgatu errota harriekin.\nBa ote! 2021-08-10 10:57\nEnteratu egin beharko zenuke, baina bitartean, kondenatu dituzu denak. Pfizer eta Abdala, Moderna eta Astrazeneka, Janssen eta Soberana. Arn mezulariaren kontua zabaldu duzue lau haizetara, baina ezkutatu egin duzue txerto guztiek ez dutela teknologia hori baliatzen, eta “betiko” teknologiarekin garatutako txertoak ere badaudela.\nTeknologia hori baliatzen ez duen bakuna bat prentsa mertzenarioak eta eta europar erakunde eta botere faktikoek hondoratu dutenean, isilik geratu zarete (astrazenekaren kasua).\nSputnik errusiarrari ezarritako betoaren aurka hitz erdirik ere ez duzue esan, erakunde publiko batek garatua izanagatik, eta arn mezulariaren teknologia ustez esperimentala erabili ez arren. Txertoen aurka ez baduzue ezer, eta arazoa Pfizer eta farmafia eta teknologia esperimentalak badira, zein da Sputnikekin dagoen arazoa? (Bai badakit, “ikertu” egin beharko duzu. Zorte on: Errusiarra denez, facebook eta youtuben gauza gutxi topatuko dituzu zure “ikerketan”).\nBidenabar, FDAk emergentziako baimena eman zien txertoei, eta esan dute datorren hilean behin betiko baimena eskuratuko dutela. Hori gertatzean, utziko diozue “medizina esperimentalak” direla esateari eta jarriko dituzue txertoak? Edo FDA usteldua dagoela esango duzue eta txertoak jarri gabe jarraituko duzue?\nAntton Erkizia 2021-08-10 11:44\n…”duela gutxi arraioterapia hartu behar izan dut minbizi baten kontra, eta ondo Joan zait medizina hipokratikoaren laguntzaz.” (Josu Naberan).\nPozten naiz osasuna berreskuratu baldin baduzu, pozten naiz, lagun.\nBaina zuk hartu duzun arraioterapia hori aski eztabaidagarria dela terapia moduan ez duzu uste? Eta nongo mafiaren eskutik ote datorkigu?\nEta eztabaidagarria da (batzurentzat) kimioterapia; eta eztabaidan bihotzekoa izandakook hartzen ditugun “estatinak” (Simvastina eta kideak)…\nSegur ez da ezertxo (heriotza ezik). Terapia eta sendabilera guztien atzean, dirua dago, jakina. Denok gaude horien esku heine batean. Zientziak aurrera egiten badu, atzean dirua dagolako da. Eta diruak ordainetan dirua eskatzen du.\nHori da sistema.\nMikel Haranburu 2021-08-10 14:23\n“Txertoak ez du kutsatzea sahiesten, ez norbera kanpotik, ez besteak norberarengandik, beraz txertatzea orokortu beharra zentzugabea da ez duelako “artaldea” babesten.\nGure gorputza gure aukera.”\nBizpahiru iruzkin. Txertoak ez dira egiten kutsatzeak saihesteko; txertoak antigorputzak sor ditzagun inokulatzen zaizkigu, Covd19aren aurkakoak eta besteak ere bai. Antigorputz horiek gure gorputzek naturalki sortzen dituzte, antigenoak ezagututakoan.\nTxertoen kalteak izkutatu… baina, zein dira kalte horiek, txertoa nahi ez duzuenon aburuz? Niri txertoa jarri zidaten, Pfizer, bi aldiz, eta albo kaltea… infimoa, liztor batek eragiten duena baino xumeagoa alde handiz… Bestalde, albo kalteak suposatzen dituzue, baina, zein dira kalte handiagoak, txertoek eragindakoak ala koronabirusak berak eragindakoak?\nNaturank badira liztorrak, erleak, sugeak, zikuta, eta beste hamaika pozoi hilkor; naturak ez du garantizatzen ezer; hortaz, liztor batek bortxa gaitzake, antidemokratikoki jakina… baina naturalki… nik liztorrei hori esaten diet: gure gorputza, gure aukera…\ngarazi 2021-08-10 15:14\nELAk uste du biztanleriaren % 100i txertoa jartzea dela covid-aren aurkako neurririk eraginkorrena\nELAk urtarrilaren 8an adierazi zuenez, “txertaketa osoak, eta, bereziki, arrisku-kolektiboenak edo haiekin kontaktuan dauden langileenak, nabarmen murriztuko ditu gaixotasuna hartzeko eta beste pertsona batzuk kutsatzeko arriskuak”. Sindikatuaren ustez, txertaketak, pandemia batean bereziki, herritarren osasuna kontuan hartu behar du. Txertoa jartzeak edo ez ondorio pertsonalak baditu, baina gizartearen gainerakoari ere eragiten dio.\nELAk gizarte osoaren eta, bereziki, osasun arloan ahulak diren pertsonekin lan egiten duten langileen txertaketaren egokitasuna defendatzen du, baina txertaketa horren derrigortasunak botere publikoek aldatu nahi izan ez duten erregulazio bat eskatzen du. ELA erregulazio horretan aurrera egitearen alde agertu da.\nLan-kolektibo jakin batzuen txertaketari buruz egindako gogoetei dagokienez, ELAk duela 7 hilabete adierazi zuen “gehienak txertatzen ari direla, nahiz eta legea aldatzen ez den bitartean txertaketa ez den nahitaezkoa. ELAk administrazioei eskatu die hori arautzeko eta argitzeko, komunitate zientifikoaren jarraibideak kontuan hartuta “. Zazpi hilabeteren ondoren, egoera berean jarraitzen dugu.\nEra berean, ELAk salatu du zerbitzu publikoetako arduradun batzuek, hala nola egoitzetako arduradunek, sektore horietako langileak kriminalizatzen saiatzea, Arabako Ahaldun Nagusiak egoitzetako langileekin egin duen bezala. Ez da bidezkoa soilik gogoratzea emakume langile horiek pandemiaren hasieratik izan duten dedikazio eta ahalegin handia, zaindutako pertsonen zaintzarekin eta bizitzarekin duten konpromisoa erakutsiz. Era berean, salatu behar da langile horiek hasieratik bakar-bakarrik utzi zituztela Coviden aurrean babes egokirik gabe. Gobernuek nahiago izan dute pandemia kudeatu birusarekin elkar-bizitzen birusa desagerrarazi ordez. Beraz, politikari batzuen adierazpen horiek hipokresiaren adibidetzat har daitezke, eta erantzukizunak bere gain ez hartzearen adibidetzat.\nJosu naberan 2021-08-10 21:19\nFARMAKO edita SENDAGAI ORO ez segurra.”\nBaina horrek ez du justifikatzen baharrezko prozedurak hankapetik pasatzea, PLIZER, Moderna, Astra.Z., Jansens… Hemen ematen Ari diren guztiak egin bezala.\nDebatea txertatzen/derrigorrez dinamikaz haragokoa da.\nOsasun erakunde PUBLIKOTZAT Jo behar dirá? Ala gehiago ESTATAL/ESTATU/PRIBATU.HANDITZAT. Ez naiz Fido AUTOKRAziez, ezta ISRAEL eta halakoez.\nOstera, zergatik ez Diote uzten\nMerkaturatzen Espaiako txertoari?\nDebatea sakonagoa, bi, nire ustez.\nLehenik, pandemia honen. Zergatiaz eta izaeraz ez da ezer esaten.\nNire ustez PNEUMONIA da, oso kutsakorra, baina Ez Batipar birusa.\nBeraz ez da COVID.BIRUS fantasma, ez.jakin.nondikoa.\nEZ DUTE ISOLATU EZIN LABORATEGITAN.\nBeraz, ITU zehatz gabeko txertoen aurrean aurkitzen Gara.\nEz jarro segurtason osos txertaketa masiboan, eta EZ planteatu solidaaritate konturik EGOERA hain nahasian.\nGero manipulazioak, zentsura… dago.\nBOSKI EZKUTATZEN DIRELA TXRTOEN ALBO.KALTEAK!!\nJosu loaberan 2021-08-11 10:04\n“FARMAKO edota SENDAGAI ORO ez dela segurra.”\nDebatea txertaka/derrigorra dinamikaz haragokoa da.\nMerkaturatzen Espainiako txertoari?\nDebatea sakonagoa da bai, nire ustez.\nLehenik, pandemia honen Zergatiaz eta izaeraz ez da ezer esaten.\nNire ustez PNEUMONIA da, oso kutsakorra, baina Ez Batipat birusa.\nEZ DUTE ISOLATU ERE EGIN EZEIN LABORATEGITAN.\nEz dago jartzerik segurtason osoa txertaketa masiboan, zuek egiten duzuen bezala\neta EZ planteatu solidaaritate konturik EGOERA hain nahasian.\nNOSKI EZKUTATZEN DIRELA TXRTOEN ALBO.KALTEAK!!\nMikel Haranburu 2021-08-11 10:25\n“NOSKI EZKUTATZEN DIRELA TXERTOEN ALBO-KALTEAK!!”\nBerriro diot: niri Pfizer txertoa jarri zidaten, bi alditan, eta ez nuen ezer ere sentitu, ziztada ttikia eta tokian ukituz gero min nimiño bat, egun pare batez. Eta orain arte. Berdin egiten dut lo, berdin gainerako funtzioak, komunekoak barne. Zein dira albo-kalteak?\n5G bitartez konektaturik ote nago jadanik, eta gainera doan?\nBaina erantzuna nahi dut oraindik orain: zein dira kalte handiagoak, txertoenak ala koronabirus gaitzarenak? Izan ere, ukatzaileok ba omen dakizue zein diren, edo badiren (nahiz eta izkutaturik dirauten…)\nEgia da bi (edo gehiago) eztabaida plantea daitekeela gai hauen inguruan, estatuen jokabideak, botika industriak, arriskuak eta SARS-CoV-2 horren eta beste koronabirusen inguruan. Horrexegatik, hobe dugu debate horiei banaka heldu eta ez afera guztiak nahastea.\nBa ote! 2021-08-11 10:42\nHori gezur bilduma, hori, Josu…\n1.- Birusa isolatua dago, aspaldi:\n(Denak erosiak daude, noski, Fox News eta Cristina Martin dixit).\n2.- Txertoek “emergentzia egoeratako baimena” dute, FDAk emana. Horrek ez du esan nahi prozedurak hankapetik pasa dituztenik.\nEdozein kasutan, FDAk esana du datorren hilean lortuko dutela behin betiko baimena https://www.nytimes.com/2021/08/03/us/politics/pfizer-vaccine-approval.html\nDena den, berdin berdin izango du horrek. Orain diozue FDAk prozedurak hankapetik pasa dituelako ez dela segurua txertoa, gero esango duzue FDA erosia dagoela eta horregatik ez dela segurua txertoa, prozedurak egin arren.\n3.- Espainiako txertoa gelditu dute informazio eske batengatik, AEMPS-ek informazio gehigarria eskatu diolako txertoaren garatzaileari, eta informazio hori eskuratu bitartean, gelditu egin dute (hara hankapetik pasatako prozedurak zertan diren. AstraZeneca ere gelditu zuten 2020ko irailan).\n4.- Eta bai, manipulazioa dago, galanta gainera. Alde batetik, prentsa mertzenarioa lobbyen interesen alde, eta farmazeutika zehatz batzuen alde, eta besteen aurka, beldurra zabalduz eta hildakoen morboarekin, eta bestetik, kaosaren beldur diren plandemikoena, dena gezurra da, birusa ez dago isolatua eta antzeko gezurrekin beren beldurrak estali nahian.\n5.- Axioma bat dago hemen, “ez dut txertatu nahi”. Eta erabaki hori duin eta noble bihurtze aldera, edozerk balio du. Gezur mila bider errepikatuak, birusa ez dago isolatua, “zalantza” absurduak, prozedurekin kezka, zientzialari eta unibertsitate guztiak salduta daudenaren paranoiak, birusa ukatzea…\n6.- Oso gaziki ELA txertoen derrigortzearen kontuarekin, OSO GAIZKI. Estatu batek ezin du medizina bat derrigortu. Oso lur labainkorretan sartzen ari gara. Bai, txertatu nahi ez dutenak engainatuta daude, eta beren jarrerak ondorio negatiboak izan ditzake, baina jehovaren lekukoekin odol transfusioak (eta txertaketak) derrigortzen ez diren bezala, plandemikoekin ere txertaketak ezin dira derrigortu.\nBesterik da aisialdi jarduerak egin ahal izateko, edo lan zehatz batzuk burutu ahal izateko, edo toki batzuetara bidaiatzeko txertoa eskatzea, eta horrela, zeharka “derrigortzea” pertsona, Frantzian egin duten bezala. Baina estatu batek ezin du zuzenean pertsona bat botika bat hartzera behartu. Oinarrizko giza eskubideen aurkakoa da hori, eta Espainian, konstituzioaren 15. artikuluak debekatzen du.\nBatzuk joanda daude zeharo, konspirazio eta plandemiarekin, baina horrek ez digu besteoi oinarrizko eskubideak zapaltzeko eskubiderik ematen. Konbentzitu egin beharko ditugu, euren jarreraren berekoia, ergela eta absurduaz konturatu daitezen.\ngarazi 2021-08-11 18:17\nKaixo, ba ote\nNik ez det ezta zalantza bat eduki ere txertoa jasotzeko sobre informazio zientifikoko garai hauetan.Pandemia haurretik zientzia zale nahiko handia banintzen ere uste dut pandemia edo sindemia honek nahiko mozkorrak utzi gaituela denoi zientziari buruz sortu den atmosfera informatibo hain toxiko eta lodi honetan.\nTxertatu nahi ez dutenak ez ditut ulertzen, harritzen naute, ez didate konbentzitzen beraien argudioekin eta ELAren proposamenak (ni ez nago ELAra bazkidetua)legearen bitartez populazio guztia %100txertatzearena zalantzak sortzen dizkit , hausnarketa sakonago bat egin beharko dut.\nHalere uste dut Odol transfusioetara ukatzen diren Jehovaren testiguen kasua ezberdina dela txertatzera ukatzen direnekin konparatuaz. Jehovako testigua den pertsonak bere burua jartzen du harriskuan baina txertatu nahi ez duen pertsona bere burua jartzen du harriskuan eta besteena ere bai.\ngarazi 2021-08-11 18:36\nUmore apur bat jartzearren zientzia eta COVIDaren gaiari, oso beharrezkoa ikusten dudana bestalde, gaur Twitterren ikuskatutako 12 segunduko bideo hau ikustera gonbidatzen zaituztet.\nqué cojones?????????? OTEIZA PREDIJO EL COVID\ngarazi 2021-08-11 18:49\nEta “umorearekin” jarraituz eta Eusko Jaurlaritzak legearen bitartez populazioaren %100 txertatzea derrigortzen badu ba legearen bitartez derrigor dezala langabezia eta prekaritatearekin bukatzeara sortzen dituen hildako eta milaka gaixotu guztiengatik(No te jode!), etabar, etabar..baina nola burujabetzarik ez dugun …etabar etabar\nNabera 2021-08-11 19:13\nBadakusat interés handirekin.habilela\nBaina Ez.hadi ausart inor gezurtitzat hain arinki hitzen.\nLehenik, jada oso berri zabala duk COVID.21 delakoa EZ dutela ISOLATU, eta 2019 eta 2020 hasiran ISOLATU zutela esan zuten txnatarrek jada esan dute EZ zutela ISOLATU.\nMikel, hiri ezer ez gertatzeak ez du esan nahi ezertxo.\nLehenik, esperimentalak dirá eta esperimen fasean gauden.\nBigarrenik, txerto.genikoak direnez potentzialki TRANSGENIKOSK dirá epe ertain Edo luzera.\nELAren apustua oso arriskutsua.da, txerto esperimentuzko hauei Fede ematea, karts bakarrera apustua egitera bezala da (eta karta txarrekin órdago jotzea bezala).\nGogora ume eta nerabe oro txertatu nhi dtuztela, popularizió horrek gaixotasuna pairatzeko arriskua hutsaren hurrengoa delarik.\nInork.ezin.duenean ziurtatu zer efektu gerta daikeen txerto geniko HAUEN ondorioz…\nAstakeria bat deritzat diru.goseak eragina.\nEta ez dago burua hegapean sartzerik.\nOrduan (1945) popular gehienak esan zuten ez.zela HARTAZ ENTERATU. egin al zuten enteratzeko ahalegina? Beharbada bai, baina irrati uhinen monopolioa Himmlerrek zeukan.\nFutaz agian etorkizunean esan dezakete, egin al zuten ahalegina?”\nBaina noski, 1945ean baino askoz kontrolatuago dago informazioa, eta planeta mailan gainera.\nBa ote! 2021-08-11 23:00\nMuturren aurrean hiru artikulu jarri, lau ekipok hiru aldiz mola isolatu duten birusa (estatu batuetan bat, korean bestea eta italian azkena), bakarra ere ez txinatarrena, eta hala ere, berdin berdin GEZURRArekin jarraitzen duzu?\nTxerto transgenikoena GEZURRA da, behin eta berriro errefutatua, ezinezkoa baita inondik inora ADNa aldatzea txerto bitartez. Eta hala ere, berdin berdin GEZURRArekin jarraitzen duzu?\nEz diot arinki, Josu. GEZURRETAN ZABILTZA.\nMikel Haranburu 2021-08-12 10:14\nMikel delako bati ezer ez gertatzeak ez du ezer adierazten, baina munduan txertoak milaka eta milioika jarri izana eta burtsak behera egin ez badu… horrek adierazten du munduko eroslerik gehienak bizirik gaudela… hots, niri bezalaxe inguruko gehien-gehienei, zein nahi den txerto mota ere. Molestia xume batzuk baizik ez. Covid-19 gaixotasunak sorrarazten dituenak, berriro ere, handiagoak ala txikiagoak dira? Gaixotasuna (baita “zure” pneumonia ere) jasan balu txertoetarik bat jaso duena bezainbeste jendek, albo-kalteak ez al ziren izugarriak izanen?\nNolatan ausartzen zarete txertoen geniko/transgenikotasuna salatzera, gaixotasunaren balizko transgenikotasuna aipatu gabe? Zergatik ARN puska duen txertoak transgenismoaren bidea irekitzen du baina (inola ere) ez birusak duen eduki “genetikoak”?\nJosu naberan 2021-08-12 12:05\nEzin al dugu eztabaidatu irainka ez bada?\n2020 eta 2021 hasierako datuekin zabiltza eta SOILIK FDAri Fede osoa ematen.\nEz duzu aditzen beste aditu txit garratzitsuk dioena Stefen Lanka alemaniarra, adibidez, espainiar Blanca birologoa…\nMespretxatzen dituzu Médicos por la Verdad Elkartea, baina txerto hauek eta plademiakoak auzitara eraman nahi.dituen mundu plataforma zabala, Mila bat legegizonez osatua.\nZure informazioa iturriak oso murritzak dirá, eta bertsio bakarrekoak.\nEs duzu aztertzen nola (eta zeintzuk) erabaki zuten PANDEMIA ALARMA aldarrikatzea 2020 udaberri hartan…\nZelan atera ziren merkatura Mendebaldeko txertoak, SPUTNIK ateratzea zihoala jakitean, ETA BEHARREZKO PROZEDURAK BURUTU GABE. BAI, BA OTE!\nAZTER ezazu zer esan nahi duen txerto GENIKOA eta zelan bihur daitekeen, kasu batzutan, TRANSGENIKO.\nHori azaltzen duten txosten zehatzak daude.eta ni ez.naiz gai hori guztia hemen esplikatzeko.\nBitartean UME ETA NERABEEN POPULAZIO OSOA txertatzko dirá, eta badirudi horrek bost axola dizuela.\nLehen, Egoitzetako adinduak, eta orain ume defentsagabeak, esperimentu.haragi MAFIIA BATZUEN DIRU.GOSEAGATIK, hori seguru, ezen EZ GURE osssunaz ardura dutelako.\nBa ote! 2021-08-12 12:32\nStefen Lanka, berak ekoitzitako produktuak saltzen dituen ke-saltzaile hori, beste guztia farmafia dela salatzen duen bitartean? Ez duzu benetan interes gatazkarik ikusten hor? (Ez erosi aspirinarik, Bayerrek diru gosea du, Horren ordez, erosi nire pilulatxo hauek, nik ez baitut diru goserik…).\nHara Stefan Lanka nor zen 2015ean (pandemia baino laupabost urte lehenago). Halako adituekin… Tipo hau ezaguna zen lehenagotik ke-saltzaileen artean.\nEta gezurra, gezurra da, ez iraina.\nZuk diozu birusa ez dutela isolatu, eta nik lau artikuluren esteka jarri dizut kontrakoa demostratzen. Non daude zure iturriak? “Gauza jakina da” eta lixto.\nZientzialariek diote txertoak ezin duela ADNa aldatu, eta txertoa ezin dela transgenikoa izan. Gezurra, gezurra da, ez iraina.\nEta beharrezko prozedurekin, segi betikora. Emergentzia egoeratako baimen eman diete FDAk eta EMAk. FDAk esan du datorren hilerako behin-betiko baimena izango dutela, EMA atzetik dabil. FDAk behin betiko baimena ematen dietenean, segituko duzue esaten “ez direla prozedurak bete”? Edo esango duzue FDA ez dela fidatzekoa? Eta ez bada fidatzekoa, zer inporta du prozedurak?\nHemen, axioma: ez dut txertatu nahi. Eta erabaki berekoi eta etxekalte hori duintzeko, denak balio dizue: sinesten ez duzuen FDAk emandako baimen ustez irregularra (erabat erregularra izan arren, gorago bidalitako estekan agertzen denez), “umeak bakunatuko dituzte” oihukatzea histerikoen gisan, gurasoak mobilizatzeko esperantzan, transgenikoak direla esatea, hori ezinezkoa izan arren, “birusa ez dago isolatua”, hori demostratzen duten artikuluak dozenaka izan arren…\nBerdin dizue den-denak, zuen axioma bestea delako, eztabaidaezina.\ngarazi 2021-08-12 14:07\nFelix Zubiak Xabier Silveirari bertsotan emandako erantzun bikaina.\nJosu naberan 2021-08-12 19:22\nSuminduta eta amorratuta hago, BAI OTE, “negazioniston” madarikatuokin. Ez dakit zelan jasaten gaituzuen ere.\nEz Noa hirekin.eztaibaidatzera COVID19 delako hori ISOLATU duten ala ez. Gutxi batzuek baino ez zarete baietz uste duzuenok.\nZer uste duzue BA, birus BIZI BAT balute, MANDRUN DIGITAL hori erakutdiko lukutela?\nBizia erakutsiko lukete orduoro.\nHaginak berdinduta diriagu, motel, eta gogoan dugu zelan aldarrikatu zuten PANDEMIA ALERTA GORRIA munduan panikoa eragiteko.\nLehenik, legedia aldatu zuten, gutxi lehenago, halakoa erabakitzeko LEGE itxuraz.\nOMS eta DAVOSko gailur kapitalistak erabaki zuten. Noski, OMS eta FARMAZEUTIKEK Foro honetakek baino harreman sarriagoa dute, eta jada prest zituzten makineriak eta sasi.txertoak martxan, nahiz eta froga fasean oraindik. Eta zera gertatu zen, RUSOA merkaturatzen hasi zela….\nIzan ere, honako hau SYNDEMIA dela ezin ahaztu, interés GEO.estrategikoak….\nHau guztia ezin da ulertu egungo KAPITALISMO OLIGARKIKOAK izi duen krisia kontutan hartu gabe. Bestela, zer pintatzen zuen hor DAVOSko GAILURRAk2.019 hondarrean?\nStefan Lankaren botikina. Badakit MEDIZINA ALTER hori ez dagoela pobreen alkantzuan…\nBaina Ez duzue konparatuko Lankaren botikina FARMAKOEN negozioarekin, ezta? Lar den beste aberastu dirá, munduko BIGARREN POTENTZIA EKONOMIKO bihurtu dirá, ARMA.MUTILEN atzetik, nahiko hurbil, eta GURE umeen eta zaharren kontura, gainera.\nMikel Haranburu 2021-08-13 10:23\nJosu, birus bizirik ez dago unibertsoan, definizioz. Eztabaida nire gazte denboran ere ematen omen zen jakintsuen artean, ea birusak biziak zirenetz. Birusak, jendeak sarri bitxo deituagatik ere, ez dute metabolismorik, ez hankarik eta ez bururik, eta ez dira birsortzen; ez dute ADN bat kromosomatan eratua, ez dira birkonbinatzen. ARN molekulak dira, konplexuak ziuraski, lipido geruza batez bilduak. Eta hipotesiak badira, eboluzioaren karietan ADNa sortzeko unean beren garrantzia izan bide zuten, geroago gure zeluletan dagoena.\nAlabaina, erreplikatu egiten dira, asko, beren buruaren kopiak egiten dituzte, eta zelulak hondatzen dituzte, sartuz gero, eta heriotza ere eragin dezakete. Zeinahi den koronabirus honen sorrera, zeinahi den farmazeutikak biltzen duen diru mordoa.\nBa ote! 2021-08-13 10:51\nNiri oso gertuko dudan lagun batek esan zidan “negazionista” iraina zela, eta ez erabiltzeko, mindu egiten zela. Eta ikusiko duzu behin ere ez naizela zuengana “negazionista” izenarekin hurbildu. “Plandemiko” erabiltzen dut, ukaezina baita “plandemia” dela sinetsita zaudetela. Beraz, ez “negazionista”, eta “madarikatuak”. Besterik gabe, gaizki informatutako fededun kuadrila.\nEta zure kasuan, gezurra zabaltzen zabiltzala esaten dizut, hala delako. Zu ez zara zientzialaria, ni ere ez. Nik ez dakit medikuntzaz, ez birusez, ez epidemiologiaz deus. Ez naiz zu bezain harroa artikulu zientifikoak besterik gabe baztertzeko, nire mundu ikuskera ukatzen dutelako soilik. Haginak berdinduta izan edo ez.\nEta gainontzeko guztia, zuen betiko “dotrina zaharra”. Farmafia, OMS, Davos, Illuminatiak, Banka Sionista, Bill Gates eta abar. Eta haurrak! Inor ez da haurrez gogoratuko????\nLankarekin zer nahi duzu esatea. Zu bezalakoen kontura aberastu den pertsonaje nazkagarri bat, Pamies edo Kalkerren antzera. Western zaharretan ageri ziren orotarako panazea saltzaileen bertsio modernoa. Segi ezazu holako putreetan sinesten…\nJosu naberan 2021-08-13 13:15\nTira, BIRUS ARGAZKITUA esaN nahi nuen.\ngu.bezalakoak jaten dugunetik pentsatzen dugu.\nDiferentzia bakarra dago BAI OTEk ez.duela sekula pentsatuko BERA izan daitekeela gezurra zabaltzen dabilena, EZ OTE ?\nDena dela, anónimo aurkezten haizen hori, persona bitxia ematen duk.\nGustatuko litzaidake garagardo pare baten aurrean Lankaz eta Blancaz hitz egiten elkartuko bagina, Mikel eta Garazirekin batera.\nZe honezkero ez dakit beste inork sagitzen gaituen.\nBa ote! 2021-08-14 00:35\nNahi duzunean Josu. Agian badut garaia anonimotasuna uzteko, ez naiz ausartzen ordea interneten nire izenarekin lan egitera. Dei nazazu konsoiranoiko, onartuko dizut.\nBidenabar, hemen covid birusaren argazki batzuk, cdc yankiak ateratakoa.\nJosu naberan 2021-08-14 11:11\nHau neure buruarekiko bakarrik doa,\nMERKATARI ETA TRATANTEAK,\nEZ ITZAZUE IKUTU UMEAK,\nGOGORA 45ak, ORDUAN\nHARTAZ EZ ZIRENAK ENTERATU\nEGIN OTE ZUTEN\nHIMMLER ZEN IRRATI.UHINEN\nEGIN OTE ZUTEN/GENUEN\n2021an NAHIKOA AHALEGINA?\nORDUAN ELITEA ZEN\nPLANETA OSOKO NAGUSIA\nETA UHIN.HARI GUZTI.GUZTIEN\nJAUN GOIKO AHALGUZTIDUNA.\nJosu naberan 2021-08-14 11:27\nEta ni ez naiz Fido CDC horren ezertaz,\nWUHANEKO BIRUS BERRIA SORTU ZUTENAK DITUZUE, bertan laborategiko zientzilari baten kolavoraziarekin.\nGEROTXOAGO HILDA AGERTU ZENA 2019 Edo 2020 hasiera.


Joxean Agirre: "Egin ditut idazteari uzteko proba batzuk, baina ezin" - Azpeitia - uztarria.eus\nJoxean Agirre: "Egin ditut idazteari uzteko proba batzuk, baina ezin"\nBerria 2022-06-12 08:00\nJoxean Agirre idazlea. (Argazkia: Ilargi Agirre)\nDuela hamar urte inguru utzi zuen kazetari ofizioa Joxean Agirrek, eta geroztik literatura da haren egunerokoaren ardatz nagusietako bat. Horren erakusgarri dira Nobela errealista bat, Distira eta alderantzia eta Solteroen dantzalekuak liburuak. Iñigo Astiz kazetariak Berrian elkarrizketatu du idazle azpeitiarra.\nUtzi egin nahi lukeela dio, baina lapsus batek salatu du hori esan eta gutxira. "Zuzenean kontatzen dena ez da literatura", hasi du azalpena Joxean Agirrek (Azpeitia, 1949). "Zeharka kontatzen dena, zirriztutik kontatzen dena, hori da literatura. Solteroen dantzalekuak nobelan, esaterako, protagonistari buruz kontatzen dena emazteak kontatzen du, edo Madrilgo irudi enpresak kontatzen du. Neskak zirriztutik jarraitzen du ertzainen elkarrizketa eta...". Eta, bat-batean, hortxe eten du esaldia, "itxoin-itxoin", zalantza tanta bat aurpegian. "Ez, ez, ez, barkatu, azken hori beste istorio batekoa da, hori oraingoa da". Idazten hasia den hurrengo liburukoa, alegia. Duela hamar urte inguru hartu zuen erretiroa kazetari lanetik, eta ordutik "idazle bizitza" daramala dio: idazteko ordu batzuk hartzen ditu goizero, irakurtzeko arratsaldeak, eta gustura. Dedikazio horren emaitza dira azken hiru urteotan Elkar argitaletxearekin kaleratutako eleberriak: Nobela errealista bat (2020), Distira eta alderantzia (2021) eta Solteroen dantzalekuak (2022).\nEta nola doa "idazle bizitza"?\nOso diferentea da kotxean elkarrizketa bat egitera zoazela koadernoa ireki eta gauzak apuntatzea bolantean, edo egunero lau ordu edukitzea goizean eta irakurtzeko edukitzea arratsaldea. Nobela bat martxan dagoenean, kasik-kasik, barruan sartzen zara. Barruan bizi zara. Juan Jose Millas idazleari irakurri nion zutabe batean gauza bat oso polita; esaten zuen bere herrian bazegoela tipo bat bete-betea ez zena, konponketak egitera dedikatzen zena. Behin esan zioten oilategi bat egiteko, eta egin zuen: utzi zuen oiloak ateratzeko zuloa, eta, gero, teilatua egiten ari zela konturatu zen aterik ez zuela egin, eta barruan gelditu zen. Guri antzeko zerbait ez ote zaigun gertatzen. Sartzen zara nobelan, joaten zara egiten, bukatzen duzu, eta atera ezin. Eta, gainera, ez duzu atera beharrik ere.\nProsak berak eramaten ditu zure liburuak.\nPosible da. Azken batean, gaia, trama edo egitura parte minimoa dira, eta estiloa edo ahotsa da denbora eskatzen duena. Goiz batzuetan ateratzen da, eta beste batzuetan ez da ateratzen, eta ateratzen ez denean disimulatu egin behar da, eta jardun.\nLehendakarigai izateko hautagai den gizon baten nondik norakoak dira Solteroen dantzalekuak eleberriko gaia. Hondoan, ordea, konstantea da gizontasunaren gaia, eta, zehazki, hauskorra den gizontasun batena, mehatxupean sentitzen dena.\nUste dut hori nobela guztietan dagoela. Lehen, diskurtso bat nuen horren inguruan, baina galdu egin zait. Baina bai, oso hauskorra da gizontasun hori, eta, aldi berean, tradizio baten barruan sartzen da. [Italo] Svevotik hasita, eta [Samuel] Becketten gauza batzuetan ere bai, nik ikusten dut gizonezko pertsonaia hau literatura moderno osoa ari dela gurutzatzen, eta nigan esajeratuagoa da: pena pixka bat emateko modukoa, baina aldi berean samurra.\nHain justu: ia parodikoa da eleberriko protagonista, baina oso samur hartzen duzu.\nLehen pertsonan idaztean, kasik-kasik zeure buruarekin identifikatzen duzu narratzailea. Eta bai baina ez. Behin, kritikari feminista batek gizontasun toxikoaz kristoren diskurtsoa sartu zuen, eta ez ninduen aipatzen ni bakarrik, esaten zuelako hori zela euskal literaturan behin eta berriz errepikatzen zen zerbait. Ez nuke inondik inora esango pertsonaia hau, literaturan etengabe agertzen den gixajo hori, toxikoa denik, baina bueno. Antiheroia da, baina erabat galtzailea ere ez da; ez da pesimista erabatekoa, baina ez du askorik sinisten; pena ematen du, baina dramatismorik gabe... Idazteko modu antisolemnea da hau. [Augusto] Monterrosok eta bestek erabili izan dute termino hori Mexikoko literaturan kokatzeko beren burua: handiusteko literaturaren kontrako jarrera bat da. Nik uste dut hor kokatzen direla nire pertsonaia horiek.\nEroso zaude solemnitatearen aurkako literatura horretan?\nBai. Eta oso zaila da hor diskurtso handiak topatzea, ez bada barre egiteko.\n(Irakurri elkarrizketa osoa Berriaren webgunean)


Aita, zerrajeran; ama, arrandegian - Ahotsak.eus\nAita, zerrajeran; ama, arrandegian Itarteren (Tesa lantegiko sortzailea) baratzean lan egiten zuen aitak. Zerrajeran zebilen, baina, soldata txikia zuenez, hainbat baratzetan egiten zuen lan. Amak arrandegia jarri zuen gerra ostean. Enkarguak egiten zituen berak, Gatzagara ere eramaten zuen arraina. Eskoriatzako arrandegi bakarra zen hasieran; gero, bi zeuden.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ESK-054-004 kodeko bideoa nahi duzula aipatzea: ahotsak@ahotsak.eus\nItarteren (Tesa lantegiko sortzailea) baratzean lan egiten zuen aitak. Zerrajeran zebilen, baina, soldata txikia zuenez, hainbat baratzetan egiten zuen lan. Amak arrandegia jarri zuen gerra ostean. Enkarguak egiten zituen berak, Gatzagara ere eramaten zuen arraina. Eskoriatzako arrandegi bakarra zen hasieran; gero, bi zeuden.\nGaia(k): Herria, azpiegitura » Herri-antolaketa » Merkataritza, dendak (kokapena) , Baserria » Baserriko lanak » Baratzea eta soroa , Ekonomia eta industria » Emakumeak lan-munduan (etxetik kanpo) , Ekonomia eta industria » Langileen arteko harremana eta langile-mugimenduak , Ekonomia eta industria » Industria motak » Altzairugintza , Itsasoa » Arrantzontziko bizimodua eta lanak » Arrantza-orokorra\nSagardotegiko giroa III: pitarra